
ACTA APOSTOLICAE 


COMMENTARIUM OFFICIALE 


ACTA PII PP. XI 


LITTERAE DECRETALES 


BEATAE LUDOVICAE DE MARILLAC VIDUAE LE GRAS, SANCTORUM CAELITUM 
HONORES DECERNUNTUR. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Misericordiarum Patri et Deo totius consolationis nescit humilitas 
Nostra iustas persolvere grates, quod piaculari hoc anno ad Caelitum 
honores non paucos datum est Nobis Dei Famulos provehere, qui a San- 
ctorum Matre Ecclesia divini illud Magistri mandatum novum haud nequi- 
quam edocti, non dilexerunt verbo neque lingua, sed opere et veritate. Quod 
quidem fraternae caritatis praeceptum ita sensit atque docuit divus ille 
caritatis heros, Vincentius a Paulo, ut. quamplurimi, eximiis eius exemplis 
allecti, excelso animo eius prosequuti sint vestigia. Quos inter nullus pror- 
sus hominum praeclarior discipulus, nullus devotior spiritualis filius, nullus 
acrior laborum socius, quam fortis illa mulier, novum aliud Galliae decus 
et ornamentum, quae per Nos hodie, Deo opitulante, in Sanctorum agmen 
sollemniter adscita est. Una igitur cum viro illo sanctissimo, qui tantae 
feminae animi parens, moderator ac magister iugiter fuit, hacce die gaudeat 
in caelis electissima filia et discipula, Ludovica de Marillac, quae una cum 
ipso tantam meruerit excitare sobolem, illum nempe magis in dies saeculo- 
rum decursu florescentem Puellarum exercitum, quibus ab ipsa Caritate 
nomen factum est. 

Lutetiae Parisiorum, die duodecima Augusti mensis, anno millesimo 
quingentesimo nonagesimo primo, ortum illa duxit turbulentissimis quidem 

ac luctuosis temporibus, in Gallia praesertim, vertentibus, in quibus cives 
in duas scissi partes, fraterno sanguine foedati peste ac fame horrendum in 
modum vexabantur. 

Maternae autem curae vitam vix ineunti puellae defuerunt; matre 
namque, cum ipsa in tenella adhuc esset aetate, orbata est. 

Pater vero, Ludovicus de Marillac, oppidi Les Ferriéres dynasta, summo 
amore suavissimam filiolam est prosequutus; et forsitan sperans se, novo 
devictum coniugio, matrem alteram illi daturum, iterum uxorem duxit 
quamdam viduam, quae, eius ingressa domum una cum quatuor prioris 
connubii liberis, quum parum tenera visa sit erga puellam, huic paulo post. 
pater consulere voluit, eam mittens in regium monasterium, a 8S. Ludovico 
nuncupatum, apud Poissy, in quo nobiles adulescentulae studiis ac bonis 
artibus instituebantur. Ibi Ludovica, patris sui amita, cui et ipsi Ludovica 
de Marillac nomen erat, duce et magistra, diligenter quidem mentem exco- 
luit, sed multo diligentius mira pietate atque angelica pudicitia ceterisque 
virtutibus animum ditavit. 

Paulo post, duodecim circiter annos agens, Parisios a patre revocata. 
est, ut penes idoneam magistram iis omnibus disciplinis, quae nobilem iuve- 
nem magis decent, instrueretur. Magistrae bonae ac piae curis optime 
respondit discipula sollers, quae, feraci ingenio praedita, philosophiae ac 
severioribus quoque studiis, nec non pingendi arti, non sine mirabili exitu, 
operam navavit. 

Iam a prima aetate, quae mundi sunt odio habens et a iuvenilibus oble- 
ctamentis se abstinens, nihil ipsi erat antiquius quam studiis et pietatis 
exercitiis vacare; humilitatem, obedientiam et caritatem praesertim ita 
diligenter excoluit, ut pater de filia in suo testamento affirmare non dubi- 
' taverit maximam sibi illam in vita consolationem semper fuisse ac malo- 
rum solacium. 

Anno millesimo sexcentesimo quarto patre quoque desideratissimo. 
orbata est; at alterum in patruo suo Michaéle parentem, potius quam tuto- 
rem, invenit, qui ad neptis educationem eruditionemque implendam con- 
silio et opera impense incubuit. 

Iam adhue vivente patre, Ludovica totam se Deo devovere exoptave- 
rat; modo vero intimo huic ardentique animi desiderio satisfacere voluit,. 
et inter moniales capulatas cooptari statuerat; verumtamen ab inito 
consilio, omnibus sedulo ac mature perpensis, auctore P. Honorato a 
Champigny suae conscientiae moderatore, humiliter recessit; contra, paulo 
post, anno nempe millesimo sexcentesimo tertiodecimo, familiae suae placi- 
tis obsecundans, Antonio Le Gras, nobili viro, atque honestissimo, qui a 

secretis erat Mariae de Medicis Reginae, nupsit. Ex quo iusto connubio 
puer est natus, Michaél Antonius, quem mater diligentissima ad bonos 
mores et christianos sensus instituit, ipse tamen maternis curis non semper 
respondit. 

Duodecim fere annorum spatio, quos cum vizo suo transegit, praeclarum 
Dei Famula se praebuit matris familias exemplum; quod quidem luculen- 
tius ostendit, cum vir eius gravem in morbum incidit, qui diu eum vexavit, 
et quo tandem, die nempe vicesima prima Decembris mensis, anno mille- 
simo sexcentesimo vicesimo quinto, vita functus est. Hac ipsa die illa, 
coniugii vinculis absoluta, in paroecialem ecclesiam perrexit, sacra synaxi 
se refecit, arctiore ac pretiosiore vinculo sese astringens, viduitatis voto, 
quod antea iam emiserat, totam se soli Deo dicavit, et pauperum calami-. 
tatibus sublevandis, quod semper ipsi cordi fuerat, se ultro addixit. 

Illa igitur, quae hucusque sanctissimos viros, quos inter S. Franciscus 
Salesius, sui animi moderatores habuit, in divi Vincentii a Paulo discipli- 
nam prorsus se commisit, qui id temporis uberrimam caritatis segetem, 
aptis ubique sodalitiis institutis, metiebatur. Tanti magistri vestigiis insi- 
stens, in illius virtutis imitatione adeo exarsit, ut non modo magno eidem 
praesidio fuerit, sed eum in exantlandis laboribus paene acquiparaverit. 
Non itinerum asperitas, non caeli inclementia, non cibi potusque defectus, 
non tenuis valetudo ab assidua caritatis operum exercitatione Dei Famulam 
avertere potuerunt. 

Ad perquirendos et sublévandos pauperes ac miseros quoscumque plu- 
rima iam Vincentius caritatis sodalitia fundaverat, seu piarum mulierum 
confraternitates, cui JJ/atronarum coetus nomen datum est, quibus prac- 
cipuum munus erat infirmos tum domi tum in nosocomiis degentes 
invisere et curare. Plures iam Parisiis et in multis Galliarum paroeciis 
huiusmodi sodalitates constitutae fuerant; quibus visitandis ut bene age- 
rent Ludovica primum addicta est, quae pluries idcireo ad munus hoe 
implendum, nullique parcens labori, huc illuc se conferre cogebatur, omnis 
generis incommoda libenti ferens animo et saepe etiam morbo correpta, 
apud quamque Confraternitatem beneficam explicabat operam in aegroto- 
Tum visitatione eisdemque curis praestandis, in scholis instituendis, in 
christianae religionis doctrina, cuius compendium quoque scripsit, rudibus 
imbuendis, ceterisque misericordiae operibus praestandis. Quo in officio 
obeundo, perspectum est coetus illos Matronarum non posse, Lutetiae 
Parisiorum potissimum, apte semper proposito fini respondere, tum quia 
sodales domesticis detinerentur curis, tum quia earum viri saepe saepius 
haud sinerent uxores contagioni in nosocomiis contrahendae se obiicere; 

quare factum est ut illae suas famulas mitterent, quae aegrotos visitarent 
eisque omnigenam caritatis operam darent. 

Cum igitur tum Divus Vincentius, tum Ludovica ipsaeque Matronae 
quam impar esset huiusmodi mercenarium auxilium pauperum necessita- 
tibus perspexissent, et idcirco aliis prorsus auxiliis opus esse, feminis scilicet 
bonae voluntatis, quae spiritu caritatis ob Dei amorem, nulla allectae 
humana mercede, totas se miseris sublevandis addicerent, coilatis inter se 
consiliis ac caelesti lumine diu implorato, statutum est opere frui rudiorum 
ac validiorum virginum seu viduarum, pauperum quidem, etsi congrua ad 
religiosum statum amplectendum dote carentium, quas complures inter 
iuvenes colonas esse noverant, optimas matronarum laboris coadiutrices 
aliquando futuras. 

Nonnullae itaque ex illis in urbem advocatae, matronis uti pauperum fa- 
mulas se addixerunt. Non omnes vero in arduo illo caritatis officio perseve- 
raverunt: pleraeque eidem minus aptae videbantur; quam ob rem tum Vin- 
centio tum Ludovicae manifesta fuit necessitas eas non modo excolendi, 
sed, opportuna praestituta disciplina, ad caritatis munus et suavitatem 
edocendi et formandi, ut idoneae pauperum servae fierent. Aliquot igitur ex 
iis in communitatem coactis data est magistra, educatrix et moderatrix 
Ludovica, qua nulla ex matronis dignior habita est quae illis praeesset. 
Quae quidem fuit Societatis Puellarum a Caritate origo cuius incremento 
provehendo, pauperumque servitio per totum vitae suae decursum prae- 
stando, Vincentio permittente, voto se Ludovica obstrinxit anno millesimo 
sexcentesimo trigesimo quarto, die B. Virgini ab Angelo Salutatae sacro, 
qui dies soJemnis in Instituto adhuc celebratur, utpote fecundissimae verum 
sodalitatis initium. Vota autem simplicia paupertatis, castitatis, obedientiae 
ac pauperibus inserviendi, quatuor post annos, una cum primis illis soro- 
ribus nuncupavit, ac die vicesima quinta Martii mensis, anno millesimo 
sexcentesimo quadragesimo secundo, renovavit. 

Brevi temporis spatio, evangelici grani sinapis ad instar, longe lateque 
Societas ista diffusa est; illi namque tum ecclesiasticae tum civiles potestates 
quam maxime favebant, quippe quae eius sodales, verae Caritatis Filiae, 
quo nomine ab omnibus sponte appellabantur, multiplicibus vincentianis 
operibus vehementer incumbebant: nam plura nova caritatis et misericor- 
diae officia, praeter pauperum aegrotorum in domibus aut nosocomiis de- 
gentium curam, sibi ass umpserunt, videlicet: derelictos vel orbatos parenti- 
bus infantes alere, senes aetate confectos sustentare, carcere detentos solari, 
ad triremes damnatis et militibus in ipsis praelii locis solamen vulneratis 
afferre, aliaque id genus caritatis obire officia. Plures iam inter primas illas 

Sorores, caritatis victimae, ob Dei amorem quo flagrabant, in proximorum 
curanda salute vel gloriosam mortem oppetiere, vel quam maxime excellue- 
runt vitae sanctitudine; quas inter carere Nos nolumus Nostrae laudis 
testimonio, Margaritam Naseau, Barbaram Angiboust, Martham d’Auteueil, 
Ioannam Dalmagne, Margaritam Lauraine, Mariam Iosepham, Sororem 
Andreinam, de quibus divus Vincentius dicere non dubitavit S. Hierony- 
mum, sisuis vixissent temporibus, de ipsis profecto vitam scripturum fuisse, 
quod sanctae vere illae essent. 

Ecquidem mirum? Fieri aliter non poterat, cum tantae Matris heroicas 
virtutes, caritatem in primis, acriter sequerentur. Quae quidem maximum 
omnium favorem optime meritae Sodalitati parabant, ita ut, adhuc Dei 
Famula vivente, complures iam fundatae domus exstarent; non enim in 
variis Galliae tantum provinciis, sed in quibusdam quoque dissitis regioni- 
bus, uti in Polonia, cito exortae mire floruerunt. 

Ludovica interea, sive in societate regenda, sive in plurimis quae supra 
memoravimus perarduis caritatis operibus exercendis, etsi infirma atque 
aegra valetudine fere continuo laboraret, eo animi fervore, ea virium con- 
tentione, eo uberrimo fructu integras sui corporis, non vero animi, vires 
exhausit, ut, gravi morbo correpta anno millesimo sexcentesimo quinqua- 
gesimo sexto, lectum tenere coacta sit. Surrexit tamen, atque, ad suetos 
rediens labores, paratam se omnibus vitae momentis ad mortem proxime 
obeundam ostendit. 

Die vero quarta Februarii mensis quatuor post annos, aetatis suae 
nempe sexagesimo nono, rursus in morbum incidit, a quo amplius non est 
sanata. Gravissima in laevo brachio fluxione tentari coepit, quae diris 
infirmam cruciatibus vexavit, a se patientissime toleratis. Neque sanguinis 
detractio, neque alia adhibita medicamina ullum ipsi levamen afferre 
valuerunt. Cuius saevissimi morbi dolores usque ad diem sequentis mensis 
martii quintam decimam perducti sunt: qua die, hora fere undecima, extre- 
mis refecta Sacramentis et apostolica munita benedictione, valedicens filia- 
bus suis, quibus regularum commendavit observantiam, maximis referta 
meritis, ac indubia exhibens sanctitatis argumenta, placidissimo exitu 
quievit in Domino. Eius exuviae biduo post in paroecialem 8. Laurentii 
ecclesiam delatae, maxima quidem ex omni ordine hominum, pauperum 
potissimum, frequentia, absque ulla vero pompa, uti ipsa Dei Famula testa- 
mento iusserat, in capella B. M. V. Visitationis conditae sunt. Mox autem, 
post varias sacri corporis translationes, eius reliquiae in parisiensem domum 
principem, quam Seminarium vocant, anno millesimo octingentesimo vice- 
simo quarto, translatae sunt, et prope ecclesiae altare, ubi Immaculata 

Virgo Maria Beatae Catharinae Labouré sex post annos, uti fertur, benignis- 
sime apparuit, religiosissime repositae. 

Sanctitatis fama, quae toto suae vitae deoursu, Dei Famulae, virtutibus 
in triplici virginitatis, coniugii et viduitatis statu clarissimae, iam comitata 
est, post obitum in dies vividior effulsit. Bina attamen per saecula, in pro- 
priis tantum aedibus, humilitatis spiritu actae, Puellae a Caritate sanctis- 
simae Matris memoriam piissime coluere; eiusque vero Causa temporum 
iniuria praetermissa fuit, usque dum, sanctitatis eiusdem opinione in dies 
percrebrescente et miraculorum iugiter splendore accedente, apud Sacro- 
rum Rituum Congregationem Causa ipsa agitari coepit de Beatorum Caeli- 
tum honoribus Dei Servae Ludovicae de Marillac Viduae Le Gras decer- 
nendis. Processus itaque super eius vitae sanctitate et miraculis anno mil- 
lesimo octingentesimo octogesimo sexto Lutetiae Parisiorum ordinaria 
potestate adornatus est, atque longissimae morae rationibus in ipso iudicii 
limine districte perpensis, nullum in primis rescriptum est esse impedimen- 
tum, quominus testium de visu defectui per subsidiarias suppleretur pro- 
bationes, atque undecim post annos, probationibus legitime sumptis, a 
fel. rec. Leone Tertiodecimo, Decessore Nostro, die decima Iunii mensis, 
anno millesimo octingentesimo nonagesimo quinto introductionis Causae 
commissio signata est. 

Ceteris postmodum expletis, quae peculiares de non.cultu ac fama in 
genere sanctitatis inquisitignes respiciunt, de virtutibus in gradum heroi- 
cum a Dei Famula exercitis Processus confectus est; quo absoluto ceteris- 
que ad iuris tramitem peractis, s. m. Pius Decimus, Praedecessor et ipse 
Noster, die undevicesima Iulii mensis, Divo Vincentio a Paulo sacra, 
anno millesimo nongentesimo undecimo de heroico venerabilis ipsius Dei 
Famulae virtutum gradu decretum edidit atque ad quatuor miraculorum 
discussionem rite procedi posse sanxit. De tribus itaque miris sanationibus, 
quae, venerabili Ludovica deprecante, ab omnipotenti Deo dicebantur 
patratae, iudicium institutum est; quo quidem districte persoluto, cl. m. 
Benedictus Papa Decimusquintus die nona mensis Martii, anno millesimo 
nongentesimo undevicesimo, solemniter pronuntiavit: Constare de tribus 
miraculis, Servae Dei Ludovicae de Marillac, Viduae Le Gras, intercessione 
patratis, nempe: instantaneae perfectaeque sanationis Iosephi Mariae Heleut 


ab otite media purulenta cum tympani perforatione aliisque osteitis et perio- 
stitis in regione mastoidea sociata phaenomenis; de altero, instantaneae per- 
fectaeque sanationis sororis Mariae Ferrer et Nin a mielite compressiva post- 
traumatica; deque tertio, instantaneae perfectaeque sanationis Rosae Curlo 
ab ulcere fistuloso. 

Verumtamen cum pro indole probationum, quibus Causa ista fulcie- 
batur, quartum necesse esset miraculum addere ac probari, ut quod humano 
deerat, divino compensaretur iudicio, idem Decessor Noster, maiorum sequu- 
tus vestigia, qui eadem usi sunt indulgentia in religiosorum Ordinum seu 
Familiarum Conditorum causis, cum de amplissimae Societatis Confunda- 
trice ageretur, cuius Sorores ad fere quadraginta millia toto terrarum orbe 
sparsae, vere aliud hereditatis miraculum constituunt ac perennant, ab 
illius quarti miraculi onere dispensationem benignissime largitus est, ac 
die sexta mensis Tulii, eodem anno, tuto procedi posse ad solemnem venera- 
bilis Ludovicae de Marillac Beatijicationem rite decrevit, cuius sollemnia in 
Basilica Vaticana sequenti anno, die nona mensis Maii, Dominica quinta 
post Pascha recurrente, maxima cum populi frequentia celebrata sunt. 

Mox cum invalesceret in dies erga novensilem Beatam christifidelium 
fervor, cumque miserentissimus Dominus novis eius gloriam miraculis 
confirmare et augere dignatus esse diceretur, biennio post, Causa ad eius- 
dem Beatae Canonizationem impetrandam reassumpta est, et a dilecto 
filio Iosepho Scognamillo, Congregationis Missionis Procuratore et Causae 
Postulatore diligentissimo, binae propositae sunt portentosae sanationes, 
quae Parisiis una, Panormi altera, Beata Ludovica intercedente, a Deo 
patratae asserebantur, super quibus Processus Apostolici instructi sunt. 
Quum vero e duabus istis sanationibus altera, quae Panormi evenerat, 
post districtum iudicium seposita esset, de alia mira sanatione, quam Labaci 
Deus operatus esse ferebatur, processus constructus est. 

Sanatio prima Lutetiae Parisiorum ita evenit. Soror Teresia, in saeculo 
Maria Catharina Darrac, e Puellarum a Caritate S. Vincentii a Paulo Soda- 
litate, iam inde ab anno millesimo nongentesimo octavo Pottiano morbo 
laborare coepit, qui per quindecim annos, meningite spinali tuberculari 
accedente, eam adeo dire vexavit, ut flaccidis paralysi inertibusque cruri- 
bus, lecto affixa, viribusque corporis in dies deficientibus, iam morti pro- 
xima videretur. Quum incassum omnes medicae artis curationes cessissent, 
Beatae Matris Ludovicae auxilium per binas integras novendiales preces 
infirma una cum sodalibus imploravit. Die autem vicesima octava mensis 
Maii, decima nona post eiusdem Beatificationis sollemnia, ipso mane in 
pessimis, uti antea, teterrimi morbi versabatur conditionibus; hora vero 
ante meridiem decima, Soror Teresia repente nullum amplius passa est 
dolorem, et illico, novam veluti vitam in se influere sentiens, e lectulo sur- 
git, ad domesticum sacellum nemine adiuvante, se confert perfecte sanata. 
In quem morbum, uti periti physici testati sunt, non amplius recidit. 

Altera sanatio, quae uti diximus, Labaci facta est, ita evenisse refertur. 

‘Soror Veronica, in saeculo Agnes Hocevar, miro modo, ab ipso Divo Vin- 
centio, uti narratur, in Puellarum a Caritate Societatem vocata, ibique 
ingressa anno millesimo nongentesimo quarto, tres et viginti annos agens, 
suae probationis tempore aegrotavit et a medicis diathesi tuberculari, pri- 
maria adenopathia hilari peribronchiali et mediastinica tuberculari una 
cum pleurite pariter tuberculari iam ab adolescentia affecta, a medicis 
conclamata est. Exinde pleuropericardicae adhaesiones cum myocardica 
insufficientia accesserunt, quae in vitae discrimen Sororem perduxerunt, 
quaeque omnino insanabiles concorditer habitae fuere. Eo namque res 
devenerat, ut infirma anhaelo saepe pectore spiritum aegre traheret, fre- 
quentibus cordis pulsationibus moleste laboraret, ac prorsus debilitata 
corpore, in peius quotidie, absque ulla humana spe, rueret. Iamvero, ver- 
tente anno millesimo nongentesimo vicesimo quinto, tum aegrota tum 
Sorores ad Beatae Ludovicae patrocinium unice confugerunt; die vero 
vicesima prima Ianuarii mensis insequentis anni novendiales preces ad 
ipsius Beatae implorandam intercessionem fervidae fusae sunt, atque ultima 
earum die, hora quinta post meridiem, Soror Veronica, etsi morti proximam 
sese persentiret, in domus oratorium, invisibili veluti vi adducta, ad eucha- 
risticam benedictionem suscipiendam se conferre voluit, ibique in instanti 
ita perfecte sanata est ut gravia ac laboriosa officia, a quibus iam diu 
omnino impediebatur, absque ullo incommodo iterum suscipere valuerit 
et in optima a praegresso morbo recuperata valetudine perseveraverit. 

Ex quibus omnibus uti supra enarratis miraculi character clare in 
utraque sanatione elucet, prout tum a curatione medici, tum omnes a 
S. Rituum Congregatione adlecti periti unanimi sententia agnoverunt. 

Districta itaque tum in antepraeparatoriis, tum in praeparatoriis, tum 
etiam in generalibus coram Nobis comitiis disceptatione praehabita, Nos 
tandem kalendis Novembribus, praeterito anno, constare de duobus mira- 
culis Beata Ludovica de Marillac, Vidua Le Gras, intercedente, a Deo patratis; 
scilicet: de instantamea perfectaque sanatione tum Sororis Teresiae Darracq 
a morbo pottiano dorsuali cum spinali meningite tuberculart coniuncto, tum 
Sororis Veronicae Hocevar ab insanabilibus adhaesionibus pleuro-pericardicis 


cum insufficientia myocardica, solemniter pronunciavimus. Denique gene- 
rali Sacrorum Rituum Congregatione coram Nobis convocata, propositaque 
quaestione an, stante praefatorum miraculorum approbatione, ad solemnem 
Beatae Ludovicae de Marillac Canonizationem tuto procedi posset; cum 
venerabiles fratres Nostri S. R. E. Cardinales, Officiales Praelati et Consul- 
tores eiusdem S. Rituum Congregationis unanimi suffragio in affirmativam 
convenissent sententiam, Nos tamen Nostram aperire mentem distulimus, 

ut interim divinum beneplacitum multiplicatis precibus magis patefieret. Ar- 
cessitis itaque ad: Nos duodecima die mensis Novembris dilectis filiis Nostris 
Camillo Cardinale Laurenti, Sacrorum Rituum Congregationis Praefecto, et 
Alexandro Cardinale Verde, Causae Relatore, necnon Alfonso Carinci eius- 
dem Congregationis a Secretis et Salvatore Natucci, Fidei Promotore gene- 
rali, sacrosancto Eucharistico Sacrificio pientissime litato, tuto procedi posse 
ad Beatae Ludovicae de Marillac, Viduae Le Gras, Canonizationem ediximus. 

Postea, ut a Decessoribus Nostris in re tanti momenti sapientissime 
constitutus servaretur ordo, primum venerabiles fratres Nostros 8. R. E. 
Cardinales in Consistorium secretum die vicesima prima mensis Decem- 
bris, elapso anno ad Nos convocavimus; in quo praehabito per praefatum 
Cardinalem Camillum Laurenti sermone de vita et de miraculis Beatorum 
Ioannis Bosco, Pompilii Mariae Pirrotti, Confessorum Sacerdotum, et 
Beatarum Mariae Michaélae a SS. Sacramento Virginis et Ludovicae de 
Marillac, Viduae Le Gras, ac recensitis actis, quae in ipsorum quatuor 
Beatorum Causis Beatificationis et Canonizationis Sacrorum Rituum Con- 
gregatio, accurato praevio examine, admisit et probavit, singulorum Pa- 
trum Cardinalium suffragia exquisivimus, iique singuli suam Nobis ape- 
ruere sententiam. 

Quo secreto consistorio feliciter absoluto, habitum est in continenti 
Consistorium publicum pro solemni eorumdem Beatorum Canonizationum 
peroratione, quam dilectus filius Robertus Mucci, Consistorialis Aulae 
Nostrae Advocatus, ad Beatae Ludovicae de Marillac Canonizationem 
obtinendam de more habuit. Nos autem, etsi summopere exoptare Beatos 
illos Caelites sanctitudinis diademate decorare eosque omnibus christifide- 
libus ad intuendum imitandumque proponere fassi simus, tamen, ut in re 
sane gravissima, quae cum intemerata catholicae religionis integritate 
arcte coniungitur, tradita a maioribus instituta nulla ex parte praetermit- 
terentur, necessarium diximus, antequam inviolati magisterii Nostri senten- 
tiam pronunciaremus, semipublicum, quod vocant, haberi Consistorium, 
in quo tum venerabiles fratres Nostri 8S. R. E. Cardinales, tum omnes, qui 
adituri sint, sacrorum Antistites iudicium cuiusque suum de more Nobis 
aperuerint; et interea universos ad divinum implorandum auxilium San- 
ctum Paraclitum Spiritum adprecare monuimus. 

Mandavimus igitur ut ad illorum quemque de singulorum Beatorum 
illorum vita, virtutibus, miraculis actisque omnibus in eorum Causis com- 
mentaria transmitterentur, ut, re perspecta ac mature perpensa, suam quis- 
que posset sententiam dicere et Nobis patefacere. Porro ad quintamde- 
cimam diem elapsi mensis Ianuarii in Consistorium illos omnes apud Nos 

convenimus; eosque Nos allocuti, quid de Beatis Confessoribus TIoanne 
Bosco ac Pompilio Maria Pirrotti, necnon de Beatis Michaéla ab Augusto 
Sacramento Virgine et Ludovica de Marillac Vidua ad Sanctorum Caelitum 
honores evehendis sentirent Nobisque suam aperire mentem vellent roga- 
vimus. Exceptis autem singulorum adstantium suiffragiis, ex mirabili eorum 
consensione haud mediocri affecti sumus laetitia, eo vel magis quod Nobis 
liceret totius catholici orbis explere vota, atque novis deprecatoribus ac 
patronis militantem Ecclesiam donare. Decrevimus igitur Caelites illos 
Sanctorum catalogo adscribere atque sollemnes id genus ritus, eo quo decet. 
apparatu ac pompa, in Vaticana Basilica peragere; Beatae autem Ludovicae 
de Marillac Canonizationi diem hance, undecimam videlicet mensis Martii, 
statuimus; ad quam rem fauste feliciterque exsequendam ut caelestem 
Nobis opem precibus conciliare ne desisterent, omnes, quotquot aderant, 
enixe in Domino adhortati sumus. De quibus omnibus ut publicum instru- 
mentum conficerent, dilectos filios Protonotarios Apostolicos adstantes 
sueta forma rogavimus. 

Hacce itaque adveniente faustissima a Nobis praestituta die Beatae 
Ludovicae de Marillac Canonizationi celebrandae, omnes tam saecularis 
quam regularis cleri ordines, Romanae Curiae Praesules et Officiales, nec 
non venerabiles fratres Nostri 8S. R. E. Cardinales, Patriarchae, Archiepi- 
scopi, Episcopi et Abbates Patriarchalem Basilicam Vaticanam adiverunt, 
magnificentissimo ornatam apparatu et maxima fidelium stipatam fre- 
quentia, quos inter plura sodalium millia e Vincentianis Familiis ceterisque 
a Caritate institutis, qui ex omnibus terrae regionibus in Urbem advene- 
rant; eamque et Nos solempi pompa ingressi sumus. Porro, divino Euchari- 
stico Sacramento devote adorato, ad Nostram perreximus Cathedram. Tum 
dilectus filius Noster Camillus Cardinalis Laurenti, Sacrae Rituum Congre- 
gationis Praefectus et huic procurandae Canonizationi praepositus, pero- 
rante dilecto filio Roberto Mucci, Consistorialis Aulae Nostrae Advocato, 
postulationem insianter Nobis detulit, ut Nos Beatam Ludovicam de Maril- 
lac, Viduam Le Gras, supremis Sanctorum honoribus decorare dignaremur. 
Quod cum iterum ac tertium, instantius nempe et instantissime ab eodem 
Cardinale per eumdem Consistorialem Advocatum postulatum sit, semel 
iterumque superni luminis gratia ferventius implorata, Nos, ex Divi Petri 
cathedra, supremus universalis Christi Ecclesiae Magister, sollemniter 
pronunciavimus: 

« Ad honorem Sanctae et individuae Trinitatis, ad exaltationem fidei catho- 
licae et christianae religionis augmentum, auctoritate Domini Nostri Iesu 
Christi, Beatorum Apostolorum Petri et Pauli ac Nostra, matura deliberatione 

prachabita et divina ope saepius implorata, ac de venerabilium Fratrum 
Nostrorum 8. R. E. Cardinalium, Patriarcharum, Archiepiscoporum et Epi- 
scoporum in Urbe exsistentium consilio, Beatam Ludovicam de Marillac, 
Viduam Le Gras Sanctam esse decernimus et definimus, ac Sanctorum cata- 
logo adscribimus; statuentes ab Ecclesia universali eius memoriam quolibet 
anno, die quintadecima martii, inter sanctas non Virgines pia devotione recoli 
debere. In nomine Patris et Filit et Spiritus Sancti. Amen ». 

Qua Canonizationis formula a Nobis edicta, precibus annuentes a prae- 
fato Advocato Consistoriali, Cardinalis Procuratoris nomine, Nobis porre- 
ctis, has Decretales sub plumbo Litteras fieri expedirique decrevimus; 
Protonotariis vero Apostolicis ut ad perpetuam eiusdem Canonizationis 
memoriam publicum exararent instrumentum, mandavimus. Omnipotenti 
insuper Deo ob tantum beneficium hoe una cum universo clero et populo 
debitis actis gratiis, primum novensilis huius Sanctae patrocinium ab ipso 
aeterno Deo ferventer poposcimus. Ad Missam autem post evangelicam 
lectionem, quotquot aderant homilia allocuti sumus ac Sanctae Ludovicae 
laudes per praecipua lineamenta adumbravimus atque omnibus christifi- 
delibus novensilem hance Caelitem ad intuendum non solum, sed et ad imi- 
tandum exemplar proposuimus. Cum enim, inquimus, ingravescentibus 
malis, quibus tam acriter nostra laborat aetas, neutiquam, per humana con- 
silia, paria remedia adhibeantur, ad superna nobis est praesidia atque auvilia, 
precando operandoque, confugiendum. Quod legum iustitia, quod hominum 
curae sollicitudinesque saepenumero dare non possunt, hoc, ex nostra cuiusque 
navitate, divina praestet caritas; ea nempe caritas, qua incensa Ludovica 
de Marillac tot eximia patravit facinora; ea caritas, quae « patiens est, benigna 
est,... non aemulatur, non agit perperam,... omnia credit, omnia suffert, omnia 
sperat »; ea denique caritas, qua, Iesu Christi vestigiis imsistentes, miseros 
omnes veluti fratres complectimur, fovemus, solamur. Qua homilia a Nobis 
habita, apostolicam benedictionem et plenariam admissorum indulgentiam 
peramanter adstantibus omnibus impertivimus; ac, Deo propitio, Pontifi- 
eale Sacrum persolvimus. 

Praeclara itaque sanctissimae huius caritatis heroidis et pauperum servae, 
nunc in caelo patronae potentissimae, memoria Nostris hisce Litteris con- 
secrata, omnibus quae inspicienda erant bene perpensis, certa scientia, 
apostolicae potestatis plenitudine, omnia et singula quae supra memora- 
vimus iterum confirmamus, roboramus atque statuimus, decernimus, uni- 
versaeque Ecclesiae Catholicae denunciamus. Mandamus insuper ut harum 
Litterarum transumptis, etiam impressis, manu tamen alicuius Notarii 
Apostolici subscriptis et sigillo munitis, eadem prorsus habeatur fides, quae 

his presentibus haberetur, si exhibitae vel ostensae forent. Si quis vero 
Decretales has Litteras Nostras definitionis, decreti, adscriptionis, mandati, 
statuti et voluntatis Nostrae infringere vel eis ausu temerario contraire vel 
attentare praesumpserit, indignationem omnipotentis Dei ac beatorum 
Apostolorum Petri et Pauli se noverit incursurum. 

Datum Romae apud S. Petrum, anno Domini millesimo nongentesimo 
tricesimo quarto, die undecima mensis Martii, Pontificatus Nostri anno ter- 
tiodecimo. 

Ego PIUS, Catholicae Ecclesiae Episcopus. 


8 Ego IAnvaRiIvus Episcopus Ostiensis et Albanensis Cardinalis GRANITO 
PIGNATELLI DI BELMONTE, Decanus Sacri Collegii. 
Ego Episcopus Tusculanus Cardinalis LEGA. 
8 Ego Donatus Episcopus Sabinensis et Mandelensis Cardinalis SBAR- 
RETTI. 
t3 Ego Fr. Tuomas Prius Ord. Praed. Episcopus Portuensis et S. Rufinae 
Cardinalis BoGGiAni, Cancellarius 8. R. E. 
8 Ego A.oistus Episcopus Praenestinus Cardinalis SINCERO. 
6% Ego Henricus Episcopus Veliternus Cardinalis GASPARRI. 
Ego PETRUS tituli 8. Laurentii in Lucina Presbyter Cardinalis Ga- 
SPARRI, S. R. E. Camerarius. 
Ego CAIETANUS tituli S. Agathae Gothorum Presbyter Cardinalis 
BISLETI. 
Ego ACHILLES tituli 8. Bernardi ad Thermas Presbyter Cardinalis 
LOCATELLI. 
Ego ALOoIsIus tituli S. Petri ad Vineula Presbyter Cardinalis Capo- 
TOsTI, Datarius. 
Ego Fr. ALExIus HENRIcws M., O. 8S. M., tituli S. Susannae Presbyter 
Cardinalis LEPICIER. 

Ego PETRUS tituli 8S. Mariae Transtiberim Presbyter Cardinalis SeGuRA> 
Y SAENz. 

Ego EUGENIUS tituli Ss. Ioannis et Pauli Presbyter Cardinalis PACELLI. 

Ego FRANCISCUS tituli S. Mariae Novae Presbyter Cardinalis MARCHETTI 
SELVAGGIANI. 

Ego Fr. RAPHAEL CAROLUS tituli S. Praxedis Presbyter Cardinalis 
Rossl. 

Ego IvLius tituli 8. Mariae supra Minervam Presbyter Cardinalis 
SERAFINI. 

Ego ANGELUS MARIA tituli S. Mariae de Victoria Presbyter Cardinalis 
Do.ct. 

Ego PEtRus tituli S. Crucis in Ierusalem Presbyter Cardinalis FuMA- 
SONI-BIONDI. 

Ego Camiiuus 8. Mariae Scalaris Protodiaconus Cardinalis LAURENTI. 

Ego ALEXANDER 8. Mariae in Cosmedin Diaconus Cardinalis VERDE. 


Fr. THOMAS PIUS O. P. Card. BOGGIANI C. Card. LAURENTI 
~ Cancellarius S. R. E. S. R. C. Praefectus. 


Dominicus Spolverini, Archiep. tit. Lariss., Prot. Apost. 
Alfonsus Carinci, Protonotarius Apostolicus. 


Can. Alfridus Liberati, Canc. Apost. Adiutor a studiis. 


EXPEDITA 
die vigesima quarta mensis Octobris, anno tertiodecimo 
Alfridus Marini, Plumbator. 
Alfridus Marini, Scriptor Apostolicus. 


Reg. in Canc. Apost., vol. LI, N. 42. - A. Trussardi, a tabulario. 

CONSTITUTIONES APOSTOLICAE 


MARIANOPOLITANA 


AB ARCHIDIOECESI MARIANOPOLITANA TERRITORII PARS DISMEMBRATUR 
ET NOVA ERIGITUR DIOECESIS « SANCTI IOANNIS QUEBECENSIS » NUNCU- 
PANDA. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Ecclesiae Universalis sollicitudo, Romanis Pontificibus concredita, 
postulat ut novas ipsi in orbe catholico dioeceses constituant, quoties 
in maiorem dominici gregis utilitatem cedere videatur. Cum itaque ab 
Apostolica Sede expostulatum fuerit ut Marianopolitana archidioecesis ad 
maius christifidelium in ea commorantium bonum divideretur et nova inde 
erigeretur dioecesis, Nos, de venerabilium fratrum Nostrorum 8. R. E. 
Cardinalium Sacrae Congregationi Consistoriali praepositorum consulto, 
oblatis Nobis precibus annuendum censuimus. Quamobrem, praehabitis 
omnibus ad rem necessariis, consentiente venerabili fratre Archiepiscopo 
Marianopolitano et suffragante venerabili fratre Andrea Cassulo, Archiepi- 
scopo Leontopolitano et in Dicione Canadensi Delegato Apostolico, sup- 
pleto, quatenus opus sit, quorum interest vel eorum, qui sua interesse 
praesumant consensu, omnibus mature perpensis, de Apostolicae potestatis 
plenitudine, ab archidioecesi Marianopulitana eam territorii partem, cuius 
fines inferius describentur, in perpetuum avellimus ac separamus; atque 
e territorio ita avulso novam erigimus dioecesim, quam Sancti Iannis 
Quebecensis nuncupari volumus, mutatis proinde archidioeceseos Maria- 
nopolitanae limitibus. Fines autem novae huius Sancti Ioannis Quebecen- 
sis dioecesis erunt: ad occidentem flumen a Sancto Laurentio; ad septen- 
trionem et ad orientem adiacentes Sancti Hyacinthi dioecesis fines: ad 
meridiem fines civiles inter Dicionem Canadensem et Foederatos Americae 
Septentrionalis Status; demum in parte meridionali-occidentali contigui 
dioecesis Campivallensis limites. 

Novae insuper huius ita finibus definitae dioeceseos sedem et cathedram 
episcopalem in urbe Saint Jean, a qua dioecesis ipsa mutuatur nomen, 
constituimus, eamque idcirco ad civitatis episcopalis fastiginm extollimus, 
eidemque omnia tribuimus privilegia et iura, quibus ceterae civitates epi- 

scopales iure communi fruuntur. Ecclesiam vero paroecialem Sancti Ioan- 
nis Evangelistae, in eadem urbe exstantem, ad ecclesiae cathedralis gradum 
et dignitatem evehimus, simulque ipsi eiusque pro tempore Episcopis tri- 
buimus honores, insignia, favores, gratias, privilegia et iura omnia, quibus 
ceterae cathedrales ecclesiae earumque Antistites iure communi vel legi- 
tima consuetudine in America Septentrionali fruuntur et gaudent. Item 
Episcopos ipsos eorumque cathedralem Ecclesiam omnibus adstringimus 
oneribus et obligationibus, quibus ceteri Antistites et illorum cathedrales 
iure communi adstringuntur. Eamdem praeterea dioecesim metropolitanae 
Ecclesiae Marianopolitanae suffraganeam constituimus, eiusque Episcopos 
metropolitico iuri Archiepiscopi Marianopolitani subiicimus. Ad dotem 
autem huius dioecesis constituendam Sancti Ioannis Quebecensis Episco- 
pis pro tempore ius tribuimus, imponendi, iuxta aliorum Episcoporum 
morem, qui in Canadensi Dicione cathedrales Ecclesias gubernant, taxas 
ad instar cathedratici aliaque iuxta sacros canones onera, quibus rite 
possit necessitatibus consuli ipsius dioecesis. 

Quod autem attinet ad Capituli cathedralis erectionem, seu dioecesa- 
norum Consultorum coetus electionem, ad Seminarii dioecesani institutio- 
nem, ad Vicarii capitularis, sede vacante, electionem, ad clericorum et 
fidelium iura ac onera aliaque huiusmodi, rite servari iubemus quae sacri 
canones praescribunt. 

Quod vero ad clerum praecipue spectat, statuimus ut simul ac novae 
huius dicecesis erectio ad exsecutionem mandata fuerit, eo ipso clerici 
Ecclesiae illi censeantur adscripti, in cuius territorio legitime exstant. 

Mandamus insuper ut documenta omnia et acta quae hane Sancti Ioan- 
nis Quebecensis dioecesim respiciunt, quamprimum fieri poterit, ab archi- 
dioecesis Marianopolitanae cancellaria ad novae istius dioecesis curiam 
tradantur ut in eius archivo religiose serventur. Ad quae autem omnia 
exsecutioni mandanda quem supra memoravimus venerabilem fratrem Dele- 
gatum Apostolicum in Canadensi Dicione deputamus eique facultates tri- 
buimus ad id necessarias et opportunas, etiam subdelegandi, ad effectum 
de quo agitur, quemlibet virum in ecclesiastica dignitate constitutum; 
eidemque onus imponimus ad Sacram Congregationem Consistorialem intra 
sex menses ab his Litteris receptis computandos authenticum exemplar 
transmittendi peractae exsecutionis actorum. 

Volumus denique ut harum Litterarum transumptis etiam impressis 
manu tamen alicuius notarii publici subscriptis ac sigillo alicuius viri in 
ecclesiastica dignitate vel officio constituti munitis, eadem prorsus tribua- 
tur fides, quae hisce Litteris tribueretur, si ipsaemet exhibitae vel ostensae 
forent. Non obstantibus, quatenus opus sit, regulis in synodalibus, provin- 

cialibus universalibusque Conciliis editis, specialibus vel generalibus consti- 
tutionibus et ordinationibus Apostolicis, et quibusvis aliis Romanorum 
Pontificum, Praedecessorum Nostrorum dispositionibus ceterisque contra- 
riis quibuscumque etiam speciali mentione dignis. Nemini autem hance 
paginam dismembrationis, erectionis, evectionis, concessionis, statuti, 
derogationis, mandati et voluntatis Nostrae infringere, vel ei contraire 
liceat. Si quis vero ausu temerario hoc attentare praesumpserit, indignatio- 
nem omnipotentis Dei ac beatorum Apostolorum Petri et Pauli se noverit 
incursurum. 

Datum Romae apud 8S. Petrum, anno Domini millesimo nongentesimo 
tricesimo tertio, die nona mensis Iunii, Pontificatus Nostri anno duedecimo. 


Fr. TH. PIUS O. P. Card. BOGGIANI Fr. RAPHAEL C. Card. ROSSI 
Cancellarius S. R. E. S. C. Consistorialis a Secretis. 


loseph Wilpert, Decanus Collegii Protonot. Apostolicorum. - 
Alfonsus Carinci, Protonotarius Apostolicus. 


Loco Plumbi 


Reg. in Canc. Apost., vol. XLIX, N. 8. - G. Stara Tedde. 


II 


PRINCIPIS ALBERTENSIS Et SASKATOONENSIS 
ATQUE ALIARUM 


DISMEMBRATIONIS, UNIONIS ATQUE ERECTIONIS NOVAE DIOECESIS « SASKA- 
TOONENSIS » NUNCUPANDAE. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Eeclesiarum omnium cura Romano Pontifici divinitus commissa illud 
praecipue a Nobis postulat ut quae christiano populo utilitati et inere- 
mento esse cognoverimus, ea pro viribus parare studeamus. Probe itaque 
noscentes animarum saluti et regimini non parum prodesse rectam dioece- 
sium circumscriptionem quae temporum et locorum adiunctis aptius 
respondeat, cum ad christifidelium bonum, qui in archidioecesi Regina- 
tensi, in dioecesi Principis Albertensis et Saskatoonensi et in vicariatu 
apostolico de Keevatin commorantur, supplices huic Apostolicae Sedi 
porrectae fuerint preces ut ecclesiasticae circumscriptiones ibi immuta- 

rentur, novaque simul dioecesis erigeretur, Nos quidem, de consulto 8S. Con- 
gregationis de Propaganda Fide pro parte quae vicariatum apostolicum de 
Keevatin respicit, suffragante venerabili fratre Andrea Cassulo, Archiepi- 
scopo titulari Leontopolitano et in Canadensi Ditione Delegato Apostolico, 
nec non praehabito illarum regionum Ordinariorum favorabili voto, atque 
suppleto, quatenus opus sit, quorum intersit, vel eorum qui sua interesse 
praesumant, consensu, ea quae sequuntur Apostolica auctoritate statuimus 
ac decernimus: 1) A Principis Albertensis et Saskatoonensi dioecesi atque 
ab archidioecesi Reginatensi eas territorii partes in perpetuum avellimus 
ac separamus, cuius limites inferius describentur, et ex territorio ita avulso 
novam erigimus dioecesim, quae Saskatoonensis nuncupabitur; qua de causa 
dioecesis Principis Albertensis et Saskatoonensis, in posternm dioecesis 
Principis Albertensis appellabitur. - 2) Novae autem dioecesis Saskatoo- 
nensis ii qui sequuntur fines sunt: ad occidentem limites inter provinciam 
civilem Alberta et provinciam civilem Saskatchewan; ad septentrionem linea 
dividens township 40 et 41, attingens in parte occidentali finem pro- 
vinciae Saskatchewan, et in parte orientali limitem abbatiae S. Petri apud 
Muenster; ad orientem linea dividens rangs XXVI et X XVII, iuxta agro- 
rum mensuram officialem provinciae Saskatchewan, usque ad intersectio- 
nem lineae dividentis townships 36 et 37, deinde per lineam rectam ad 
orientem, usque ad lineam dividentem rangs XXII et XXIII, postea per 
lineam rectam vertentem ad meridiem, usque ad lineam dividentem 
townships 30 et 31; ad meridiém postrema haec linea ad occidentem vertens 
usque ad intersectionem fluminis Saskatchewan, deinde cursus meridionalis 
eiusdem fluminis usque ad limites inter provinciam civilem Saskatchewan 
et provinciam civilem Alberta. - 3) Huius novae dioecesis, ita limitibus 
circumscriptae, sedem et cathedram episcopalem constituimus in urbe 
Saskatoon, a qua dioecesis ipsa nomen mutuatur, eamque idcirco ad civi- 
tatis episcopalis fastigium extollimus, eidemque tribuimus omnia privilegia 
et iura, quibus ceterae episcopales civitates iure communi fruuntur. Eccle- 
siam vero paroecialem S. Pauli, in eadem urbe exstantem, ad Ecclesiae 
Cathedralis gradum et dignitatem evehimus, ac ipsi propterea eiusque 
pro tempore Episcopis omnia tribuimus honores, insignia, favores, gratias, 
privilegia et iura, quibus aliae cathedrales Ecclesiae earumque Antistites 
iure communi vel legitima consuetudine gaudent; simulque Saskatoonen- 
sem Cathedralem eiusque pro tempore Episcopum omnibus adstringimus 
oneribus et obligationibus quibus ceterae cathedrales Ecclesiae earumque 
Praesules adstringuntur. - 4) Ad huius novae dioecesis dotem constituen- 
dam Episcopis Saskatoonensibus ius tribuimus, iuxta Canadensium Epi- 
scoporum morem, taxas imponendi ad instar cathedratici, aliaque iuxta 

sacros canones onera, quibus rite ipsius dioecesis necessitatibus consuli 
possit. - 5) Hane vero Saskatoonensem dioecesim suffraganeam consti- 
tuimus metropolitanae Ecclesiae Reginatensi, et eiusdem Episcopos iuri 
metropolitico Archiepiscopi Reginatensis subiectos volumus. — 6) Quod 
vero attinet ad huius dioecesis regimen et administrationem, ad Capituli 
Cathedralis erectionem vel Dioecesanorum Consultorum coetus nomina- 
tionem, ad Seminarii dioecesani institutionem; ad Vicarii capitularis, sede 
vacante, electionem; ad clericorum et fidelium iura et onera, aliaque huius- 
modi, servanda iubemus quae sacri canones praescribunt. - 7) Nova 
autem Saskatoonensi dioecesi a Nobis uti supra erecta, statuimus ut fines 
quoque, quibus archidioecesis Reginatensis et dioecesis Principis Alber- 
tensis modo delimitantur, iuxta qui sequitur modum immutentur: Quoad 
archidioecesim Reginatensem, a dioecesi Principis Albertensis dismem- 
bramus et eidem archidioecesi Reginatensi attribuimus territorii partem 
hisce circumscriptam limitibus; ad orientem a finibus civilibus inter pro- 
vinciam Saskatchewan et provinciam Manitoba; ad meridiem a finibus 
septentrionalibus archidioecesis Reginatensis, prout modo sunt; ad occi- 
dentem a linea dividente rangs XXII et XXIII usque ad limitem meridio- 
nalem abbatiae S. Petri apnd Muenster, ac deinde ab eiusdem abbatiae 
finibus meridionalibus et orientalibus; ad sepientrionem a linea dividente 
townships 40 et 41 usque ad fines civiles inter provinciam Saskatchewan 
et provinciam Manitoba., Quoad autem attinet ad dioecesim Principis 
Albertensis, a vicariatus apostolici de Keevatin territorio partem meridio- 
nalem seiungimus ac separamus, illamque praefatae dioecesi Principis 
Albertensis adiungimus. Quapropter huius dioecesis fines orientales in 
hac parte et fines septentrionales posthac erunt prout mox describuntur: 
ad orientem linea gradus 103 longitudinis occidentalis a meridiano Green- 
wich, incipiens a modo exstante septentrionali eiusdem dioecesis limite 
usque ad intersectionem lineae dividentis townships 63 et 64; ad septen- 
trionem haec secunda linea usque ad tertium meridianum; deinde idem 
meridianus, septentrionem versus, usque ad _lineam dividentem townships 
66 et 67 ac demum haecipsa linea usque ad fines civiles inter provinciam 
Saskatchewan et provinciam Alberta. — 8) Quibus itaque ut supra sta- 
tutis, quod ad clerum praefatarum dioecesium et vicariatus praecipue 
attinet, iubemus ut simul ac hae Litterae Nostrae ad exsecutionem man- 
datae fuerint, clerici omnes eo ipso Ecclesiae illi censeantur adscripti, in 
cuius territorio legitime commorantur. - 9) Mandamus denique ut omnia 
documenta et acta quae tum novam dioecesim Saskatoonensem tum quae 
supra diximus territoria dismembrata et unita respiciunt, a Cancellariis 
dioecesium, a quibus territoria illa avulsa sunt, dioecesium curiis, ad quas 

spectant, quam primum fieri poterit tradantur. Ad haee autem omnia 
exsecutioni mandanda deputamus praedictum venerabilem fratrem in 
Ditione Canadensi Delegatum Apostolicum eique propterea ad id necessa- 
rias et opportunas tribuimus facultates, etiam subdelegandi ad effectum 
de quo agitur quemlibet virum in ecclesiastica dignitate constitutum, 
eidemque onus imponimus ad Sacram Congregationem Consistorialem 
intra sex menses ab his Litteris acceptis authenticum exemplar mittendi 
peractae exsecutionis actorum. Praesentes autem Litteras et in eis con- 
tenta quaecumque nullo unquam tempore de subreptionis vel obreptionis 
aut nullitatis vitio seu intentionis Nostrae, vel quolibet alio licet substan- 
tiali et inexcogitato defectu notari, impugnari, vel in controversiam vocari 
posse; sed eas tamquam ex certa scientia ac potestatis plenitudine factas 
et emanatas perpetuo validas exsistere et fore, suosque plenarios et inte- 
gros effectus sortiri et obtinere atque ab omnibus ad quos spectat inviola- 
biliter observari debere; et si secus super his a quocumque quavis aucto- 
ritate, scienter vel ignoranter contigerit attentari, irritum prorsus et inane 
esse et fore volumus et decernimus. Volumus quoque et mandamus ut 
harum Litterarum transumptis, etiam impressis, manu tamen alicuius 
Notarii publici subscriptis et sigillo alicuius viri in ecclesiastica dignitate 
vel officio constifuti munitis, eadem prorsus tribuatur fides, quae hisce 
ipsis Litteris tribueretur, si exhibitae vel ostensae forent. Non obstan- 
tibus, quatenus opus sit, regulis in synodalibus, provincialibus, genera- 
libus universalibusque Conciliis editis, specialibus, vel generalibus consti- 
tutionibus et ordinationibus apostolicis et quibusvis aliis Romanorum 
Pontificum Praedecessorum Nostrorum dispositionibus ceterisque con- 
trariis quibuscumque, etiam speciali mentione dignis. Nemini autem has 
Litteras Nostras dismembrationis, erectionis, aggregationis, subiectionis, 
mandati, statuti, derogationis et voluntatis Nostrae infringere, vel eis 
contraire liceat. Si quis vero ausu temerario hoc attentare praesumpserit, 
indignationem omnipotentis Dei ac beatorum Apostolorum Petri et Pauli 
se noverit incursurum. 

Datum Romae apud 8. Petrum, anno Domini millesimo nongentesimo 
trigesimo tertio, die nona mensis Iunii, Pontificatus Nostri anno duodecimo. 


Fr.TH.PIUS O. P. Card. BOGGIANI Fr. RAPHAEL GC. Card. ROSSI 
Cancellarius S. R. E. S. C. Consistorialis a Secretis. 


loseph Wilpert, Decanus Collegii Protonot. Apostolicorum. 
Vincentius Bianchi-Cagliesi, Protonotarius Apostolicus. 


Loco Plumbi 


Rey. in Canc, Ap., vol. XLIX, n. 9. - G. Stara Tedde. 

EPISTOLA APOSTOLICA 


AD EMUM P. D. EMMANUELEM 8. R. E. PRESB. CARD. GONGALVES CEREJEIRA, 
PATRIARCHAM OLISIPONENSEM: DE ACTIONE CATHOLICA IN LUSITANIA 
ORDINANDA. 

PIUS PP. XI 
DILECTE FILI NOSTER 
SALUTEM ET APOSTOLICAM BENEDICTIONEM 


Ex officiosis litteris, in quibus ceterorum etiam Lusitaniae episcoporum 
nomine consilium communiter initum significabas aptiorem Actionis 
Catholicae constitutionem ordinationemque quam primum apud vos 
suscipiendi, eiusque in auxilium cetera apostolatus opera redigendi, haud 
mediocri Nos laetitia eo vel magis affecti sumus, quod datis a Nobis normis 
vos obsequi videmus, adumbratumque per potiora lineamenta Statutum 
Nobiscum communicare. Quod vero spondetis ab iis quam diligentissime 
apparandis, qui consociationibus moderentur, inceptum huiusmodi vos 
esse inchoaturos, id admodum Nobis placet; quandoquidem experiendo 
est cognitum ex iis potissimum institutorum quorumlibet incrementa 
pendere, qui eadem dirigunt ac regunt. Ac profecto in Natione ista vestra, 
quae et christiano spiritu et catholicae religionis monumentis memoriis- 
que floret, quaeque vel recens extraordinariis a Deipara Virgine beneficiis 
dignata est, haud graves officient difficultates, quominus probi cives ha- 
beantur, qui sanctissimae huic Iesu Christi militiae ultro libenterque adsci- 
scantur. Quae tamen ut suos parere salutares fructus possit, prorsus 
necesse est sodales omnes ab optime instructis moderatoribus duci atque 
institui; ab idoneis praesertim ecclesiasticis, ut aiunt, Adsistentibus, qui- 
bus quidem in manu sunt sodalitatum sortes atque fortuna. Ac tametsi 
Nos prospicimus, idque summo cum animi Nostri gaudio, frequentes 
eos fore, qui, Pastorum suorum dicto audientes, suum sint nomen aposto- 
lorum huic exercitui daturi, opportunum tamen ducimus, primis praecipue 
temporibus, ad sociorum potius praestantiam quam ad eorum numerum 
animadvertendum esse; idque eos sedulo docendo conformandoque non 
modo ad religionis optimorumque morum praecepta quod attinet, sed ad 
apostolicam etiam navitatem: eo scilicet consilio, ut adiutricem ecclesia- 
sticae hierarchiae operam actuose generoseque praestare queant. Hac 
sane de causa utiliter condocefiant oportet — quod multi adhuc e christi- 
fidelibus ignorant — apostolatum reapse officium esse christianae vitae 
necessarium; et in multiplicibus, quae praesto sunt, apostolatus rationibus, 
bene utique omnibus de Ecclesia meritis, Actionem Catholicam novis 

aetatis huius nostrae necessitatibus — tantopere letali laicistarum opera 
pessumdatae — satius aptiusque occurrere atque mederi. 

Ac revera, modo quisquis rem attente consideret, ipsa Baptismatis 
Confirmationisque sacramenta in variis, quae imperantur, officiis, aposto- 
licum etiam studium praecipiunt; voluntatem videlicet proximis cuiusque 
suis spiritualem opem ferendi. Confirmatione nempe Iesu Christi milites 
efficimur; atqui militi cuique non tam pro suo quam pro ceterorum bono 
elaborandum pugnandumque esse nemo est qui non videat. Quod quidem 
officium Baptismatis etiam sacramentum suadet, quamvis id profanis 
non aeque pateat. Indidem enim Ecclesiae veluti membra evadimus, hoc 
est mystici Iesu Christi corporis. Haec autem, ut alia cuiuslibet corporis 
membra, quemadmodum eamdem vitam participant, ita necessum est 
communia commoda utilitatesque persequi atque provehere. « Multi 
unum corpus sumus in Christo, singuli autem alter alterius membra ». ? 
Quapropter alterum auxilietur alteri; nullum sit iners membrum; sed sin- 
gula, ut accipiunt, ita dent oportet. 

Tamvero, ut christifideles supernaturalem vitam hauriunt, quae per 
mystici Iesu Christi corporis venas defluit — uberem equidem vitam, 
quam ipsemet Christus se nobis detulisse asseverat: « veni ut vitam ha- 
beant et abundantius habeant »* — ita in illos omnes transfundendam 
curent, qui eédem vel neutiquam fruantur, vel exigue, vel specie tantum. 

Quodsi praecipuam hance catholicae fidei doctrinam iidem pernoscant 
atque perpendant, non dubitamus quin novum apostolatus studium eos 
incendat et ad impense operandum compellat. Etenim, actione remota 
atque neglecta, quae vitam necessario indicat, metitur et auget, vita ipsa 
vix intellegi potest. 

Ae faxit utinam Deus — quod in optatis Nobis est Nostramque spem 
commovet — ut piacularis hie annus, divinae Redemptionis memoriae 
sacer, christianam eiusmodi vitam in mortalinm animis renovet atque 
redintegret. Quam ad rem assequendam summopere profecto conferet 
Actio Catholica, quam Nos haud mediocri cum animi solacio cernimus 
ubique terrarum — ac vel in ipsis a Missionalibus peragratis regionibus — 
non sine maximis Ecclesiae ipsiusque civilis consortionis beneficiis, auctiora 
cotidie incrementa capere. 

Hine facile colligitur Actionem Catholicam, eadem quippe ratione 
atque ipsam Ecclesiam, cui adiutricem operam navat, non ad terrestris 
huius vitae finem assequendum directo contendere, sed ad spiritualis 
potins atque supernae. 


1} Rom., XII, 5. 
2 Jo., X, 10. 

Quamobrem, quemadmodum Ecclesiae, ita Catholicae Actionis natura 
postulat, ut eadem a politicarum partium studiis alienam se praestet: 
quandoquidem hoc, de quo agimus, catholicorum militantium institutum, 
cum Iesu Christi regnum in privata hominum vita, in domestico convictu 
et in publica civium consortione etiam atque etiam provehat, non ad pecu- 
liares ordinum ac coetuum utilitates nanciscendas,’sed ad animarum bonum 
procurandum spectat; itemque ad christifideles omnes, concordibus viri- 
bus animisque, consociandos, qui amplissimo sanctissimoque huic aposto- 
latus operi prodesse cupiant. 

Id tamen catholicos viros,a politicis sodalitatibus singillatim non pro- 
hibet, modo eaedem fidem faciant se nihil esse in Dei Ecclesiaeque iura 
molituras. Quin immo rei publicae consulere eiusque participare munera, 
patriae caritatis idcirco officium est, quod quilibet civis Nationis suae 
bono prospicere, pro facultate, debet. Quodsi praeterea hoc publica negotia 
participandi studium christianae doctrinae respondeat ab eaque dirigatur, 
ad socialis religiosaeque vitae incrementum non conferre non potest. 

Actio igitur Catholica, quamvis reapse districtaque ratione a rebus 
politicis moliendis se ipsamet abstineat, verumtamen sodales suos ad 
rectam Civitatis moderandae disciplinam, integra ipsorum conforma- 
tione, praeparat; quam quidem disciplinam christianis praeceptis obtempe- 
rare opus est, utpote quae una pacem prosperitatemque. populis impertire 
queant. Ita enim nullo modo continget — quod, etsi foedissimum, non 
raro accidit — ut homines, qui catholicos se iactant, alium sentiendi opi- 
nandique modum in rebus publicis, alium in privatis profiteantur. 

Alia praeterea, eademque non pauca, incepta habentur, in quorum 
utilitatem opportunum hoc catholicorum institutum totis viribus incum- 
bat; immo etiam recte dixeris nullum opus, navitatem nullam, quae ad 
christianae religionis incrementum spectent atque conferant ab illius 
esse studio agendique ratione removenda. In quibus tamen, cum nonnulla 
occurrant, quae communibus ac praecipuis nostri huius temporis necessi- 
tatibus respondent, haee potissimum persequi atque urgere necessarium 
est. Hoc est operariae plebi opem praestare ‘congruam; ac non modo ad 
spiritualis vitae rationes quod attinet — ad quam prae primis animadver- 
tendum est — sed ad praesentis etiam; idque nominatim sodalicia illa 
provehendo, quorum est socialis aequitatis caritatisque evangelicae prin- 
cipia ac normas in usum deducere. 

Quapropter iis in locis, in quibus sodalicia eiusmodi desunt, Actio 
Catholica eadem excitare contendat; in quibus vero habentur, eadem iuvare 
enitatur. Nihilo secius in rebus technicis, quas vocant, inque rebus oeco- 
nomicis eorum agendi rationem non in se ipsa recipiat. sed iisdem libere 

remittat. Ofticii sui esto omni ope curare ut id genus instituta germanis 
catholicae doctrinae praeceptis obsequantur, datisque ab Apostolica hac 
Sede praescriptionibus pareant, quam divinus humani generis Redemptor 
supremam constituit, ad spirituales res quod pertinet, populorum mode- 
ratricem; praescriptionibus dicimus, quas per Encyclicas Litteras Qua- 
dragesimo ‘anno haud ita multo ante impertivimus, quasque {nuper libenti 
animo vidimus non modo a Catholica plurimorum regionum Actione, 
sed a quibusdam etiam Civitatum Rectoribus veluti normas accipi. 

Neque haec agendi ratio est profecto nova; Ecclesia enim, cuius divi- 
num Caput fabri filius e Nazareth putari et appellari voluit, opificibus 
semper praesentissima adfuit mater, eosque doctrinae suae praestantia 
assiduaque opera ex foeda redemptos servitute ad Christi fratrum digni- 
tatem feliciter evexit. Hodie autem ipsa humilium turbas operariorum 
singulari prorsus cura prosequitur, ut non modo bonis, quae ex iure et 
aequo ad ipsos pertinent, uti fruique possint, verum etiam e dolosa pesti- 
feraque eripiantur vi « communismi », qui, dum per orbem terrarum lumen 
religionis, quae in libertatem illos vindicavit, diabolica fraude exstinguere 
conatur, certo periculo eosdem obiicit relabendi aliquando in probrosam 
veterem servitutem, ex qua tanto labore erecti fuere. 

Idcirco Ecclesia omnes adhortatur filios, sive ecclesiasticos sive laicos, 
eos praesertim qui in Actionem Catholicam incumbunt, ut sibi praesto 
sint ad opus maxime necessarium peragendum, quo spiritualia ac tempo- 
ralia beneficia, per Christi Redemptionem parta, universo hominum generi 
praecipueque tenuioribus, sarta ac tecta serventur. 

Clericos vero peculiari quadam ratione, sicut iam praefatis Litteris 
Encyclicis Quadragesimo anno fecimus, iterum iterumque exhortamur, ut, 
nulla interposita mora, hoc opus, animarum saluti perquam necessarium, 
alacri concordique voluntate aggrediantur, ita ut numquam ii e Nostris 
filiis, qui socialistarum agminibus tanto animarum discrimine adscribi 
non vereantur, dicere et causari queant: « ab Ecclesia et eis, qui Ecclesiae 
addictos se proclamant, locupletibus faveri, operarios neglegi, curam horum 
haberi nullam; eam ob causam se, ut sibi consulerent, in acies socialismi 
instrui et inseri debuisse », (Cfr. Litt. Eneyel. Quadragesimo anno). 

Quo autem tam praeclarum propositum perfici possit, necesse quoque 
est, ut ingentibus populi turmis, quae saepe saepius propter rerum divi- 
narum inscitiam callidis turbulentisque viris se facile tradunt, clarius in 
dies patefiat lumen et vis christianae veritatis, quae omnes mitigat dolores, 
dubitationes abigit, pietatis caritatisque opera et labores nobilitat, quae- 
que vias virtutis speique christianae lidero cuique animo aequas expeditas- 
que pandit. Hoc ergo praecipuum esto Actionis Catholicae munus, quod 

in perillustri Natione ista obeundum erit, ut boni fideles, cum Pastoribus 
arcte coniuncti, eosdem adiuvent in ipso evangelii apostolatu, id est in 
christiana doctrina tradenda, ita ut idoneis modis rationibusque pueri 
addiscant prima religionis praecepta, quibus integram vitam tute confor- 
mare possint, iuvenes altioribus de Christo eiusque opere notionibus im- 
buantur, homines adulti magis magisque sibi persuadeant, se in omnibus 
rerum temporumque adiunctis tantummodo ex studio et meditatione 
veritatum, quas Christus docuit, lucem, solamen, robur, quibus opus sit, 
haurire posse. Hic sane egregius de institutione catechetica apostolatus 
et campus erit bonorum omnium industriae quam latissime patens, et 
peridoneum ad animas Christo adiiciendas adiumentum exstabit. 

Aliud vero opus, in quo.Catholica Actio istic — sicut in ceteris natio- 
nibus — summa cura studioque versari debet, ad bona pertinet scripta 
in vulgus edenda, libellos praesertim periodicos et diaria, quae, quum lar- 
gius disseminentur, maiorem vim et efficaciam exserunt. Bona autem 
scripta ea quidem intelligimus, quae non modo religionem aut bonos mores 
minime impetant, sed ipsa fidei morumque praecepta atque instituta, 
tamquam praecones, proclament et illustrent. Neminem profecto latet, 
quum sit ex cotidiano usu comprobatum, quae et quanta efficacitas ad 
domesticam civilemque populi disciplinam ex bonorum librorum et ephe- 
meridum lectione proficiscatur; sicut plane comperta sunt omnibus mala 
gravissima, quae praesertim inter adulescentes excitantur per improba 
scripta, maiore plerumque ‘industria latiusque evulgata quam bona, iuxta 
illud divini Magistri: « Filii huius saeculi prudentiores filiis lucis in genera- 
tione sua sunt ».! Itaque veteris effati memores: « contraria contrariis 
curantur », iis, quae prave scripta eduntur, bona sunt omnino opponenda. 

Quapropter Nos fore confidimus, ut per Actionem Catholicam bona 
scripta edenda, pro temporum necessitate, multiplicentur ac roborentur, 
atque in christianis praecipue familiis ea legantur diaria, quibus animi ad 
virtutum studia, ad officia erga Ecclesiam admoneantur atque inflam- 
mentur. 

Quo autem id facilius consequi possitis, quum magnis hodie copiosis- 
que opus sit auxiliis ad diarium quoddam recte ornateque conscribendum 
atque edendum, ita ut praevalidis ipsis adversariis suffici efficaciter possit, 
peropportunum sane ducimus, ut catholici homines in hac quoque pa- 
laestra viribus unitis sese exerceant, atque adeo, in re tam gravi et 
necessaria nulli parcentes labori, peculiarium regionum privatorumque 
hominum rationibus posthabitis, omnia consilia et opes ad commune 

bonum in unum conferre velint. — Ipsa namque concordia animorum 
viriumque conspiratio est prima veluti condicio, sine qua nulla prorsus 
Actionis Catholicae Ecclesiaeque incepta conatusve ad felicem exitum 
deduci possunt. Nonne hoc ipsum exstitit divini Redemptoris votum, suis 
tanquam testamento traditum discipulis: « Ut sint unum »?! Nostrum 
porro facimus Domini ipsius votum, ita ut in ista natione, fideles aeque 
ac Pastores, omnibus rationibus posthabitis, quae animos in caducis 
rebus seiungere possint, ea, quae ad divinam gloriam animarumque spe- 
ctant salutem, una eademque voluntate prosequantur. 

Quo autem haec vota Nostra — quae quidem et tua sunt ceterorumque 
Lusitaniae Episcoporum — auxiliante Deo, feliciter impleantur, tibi, 
dilecte fili Noster, tuisque in episcopatu Conlegis, clero et fidelibus istius 
nationis universae, iis praesertim, qui Actioni Catholicae quoquo modo 
faverunt vel favebunt, apostolicam benedictionem effnsa caritate im- 
pertimus. 

Datum Romae apud Sanctum Petrum, die x mensis Novembris, anno 
MDCCCCXXXIII, Pontificatus Nostri duodecimo. 


PIUS PP. XI 


1 Joaxn., XVII. 22. 

ACTA SS. CONGREGATIONUM 
SUPREMA SACRA CONGREGATIO S. OFFICTI 


DECRETUM 
DUBIUM CIRCA CAN. 2367, PAR. 2, CODICIS IURIS CANONICI 

In plenario conventu huius Supremae Sacrae Congregationis Sancti 
Officii, habito feria ITV, die 14 Novembris 1934, proposito dubio: 

« An inter indirecte inducentes, de quibus in canone 2367, par. 2, Codicis 
iuris canonici, adnumerandus etiam sit confessarius qui sive intra sive 
extra confessionem sacramentalem, alicui persuaserit in turpibus inter 
se patrandis aut nullum aut certe non grave inesse peccatum eumque 
consequenter, de aliis tantum sibi postea confitentem sacramentaliter 
absolvit vel fingit absolvere ». 

Emi ac Revmi Diii Cardinales fidei morumque integritati tutandae 
praepositi, omnibus mature perpensis, respondendum decreverunt : 

« Affirmative, facto verbo cum Ssmo ». 

Hane vero Emorum Patrum resolutionem, in audientia RK, P. D. Ad- 
sessori Sancti Officii die 19 eiusdem mensis et anni impertita, Ssmus D. 
N. Pius div. Prev. Pp. XI adprobare et suprema Sua auctoritate con- 
firmare dignatus est ac publici iuris faciendam iussit. 

Datum Romae, ex Aedibus Sancti Officii, die 16 Novembris 1934. 


I. Venturi, Supremae S. Congr. S. Officii Notarius. 


SACRA CONGREGATIO CONSISTORIALIS 


PROVISIO ECCLESIARUM 


Sanctissimus Dominus Noster Pius divina Providentia Papa XI, suc- 
cessivis decretis Sacrae Congregationis Consistorialis, singulas quae sequun- 
tur Eeclesias de novo Pastore dignatus est providere, nimirum: 

22 Octobris 1934. — Cathedrali Ecclesiae Sancti Severini, cum admi- 
nistratione dioecesis Treiensis, praefecit R. D. Ferdinandum Longinotti, 

Archipresbyterum parochum oppidi Castelnuovo Fogliani in dioecesi Pla- 
centina. 
1 Novembris. — Titulari archiepiscopali Ecclesiae Laodicenae in Syria, 
R. P. D. Horatium Mazzella, hactenus Archiepiscopum Tarentinum. 
14 Novembris. — Cathedrali Ecclesiae Cuneensi, RK. D. Iacobum Rosso, 
Archipresbyterum-parochum in oppido Dronero in dioecesi Salutiarum. 


DESIGNATIONES ORDINARIORUM PRO APPELLATIONIBUS 


Emus ac Revmus Dominus Georgius Card. Mundelein, Archiepiscopus 
Chicagiensis, ad normam can. 1594 §2, designavit pro appellatione in 
secunda instantia tribunal Ordinarii Campifontis in Illinois; 

R. P. D. loannes Gregorius Murray, Archiepiscopus S. Pauli de Minne- 
sota, item designavit tribunal Ordinarii Dubuquensis; 

R. P. D. Franciscus I. Beckman, Archiepiscopus Dubuquensis, item 
designavit tribunal Ordinarii S. Pauli de Minnesota. 

Sacra Congregatio Consistorialis praefatas designationes, die 4 Maii 1934, 
approbavit. 


Iuxta can. 1594 § 2 Codicis iuris canonici, Archiepiscopus 8. Christo- 
phori de Habana, designavit pro appellatione in secunda instantia tribunal 
Ordinarii Matanzensis. Quam designationem Sacra Congregatio Consisto- 
rialis, die 10 Aprilis 1934, approbavit. 


R. P. D. Remigius Gandasegui et Gorrochategui, Archiepiscopus Valli- 
soletanus, ad normam can. 1594 § 2 designavit pro appellatione in secunda 
instantia tribunal Ordinarii Salmanticensis. 

Sacra Congregatio Consistorialis praefatam designationem, die 26 Iu- 


nii 1934, approbavit. 


SACRA CONGREGATIO DE PROPAGANDA FIDE 


NOMINATIONES 
Successivis decretis 8S. C. de Propaganda Fide, infrascripti nominati 


sunt Praesides Pontificii Operis a Propagatione Fidei: 
23 Decembris 1933.— R. D. Otho Stanowsky, pro Bohemis in Czecho- 


slovachia. 

27 Martti 1934. — R. D. Yvo Collin, pro Republica de Haiti. 
21 Iunii. — BR. P. Dictinus de la Parte, pro Brasilia. 

21 Iuliit. — R. P. Aloisius Jurado, O. F. M., pro Bolivia. 

23 Iulti. — R. D. Ioannes O’Rourke, pro Africa Meridionali. 
8 Septembris. — R. D. Franciscus Xav. Iwashita, pro Iaponia. 
20 Septembris. — R. D. Iosephus Bergara, pro Uruguaya. 


SACRA CONGREGATIO RITUUM 


I 


NULLIUS SS. VINCENTII Er ANASTASIT 
AD AQUAS SALVIAS 


BEATIFICATIONIS ET CANONIZATIONIS SERVI DEI GALILAEI NICOLINI NOVITI 
CONGREGATIONIS SS. CRUCIS ET PASSIONIS D. N. I. C. 


SUPER DUBIO 


An signanda sit Commissio introductionis Causae in casu et ad effectum 
de quo agitur. 


Emisit Noe post diluvium columbam, ut videret si iam cessassent aquae 
super faciem terrae. Quae quum non invenisset ubi requiesceret pes etus, 
reversa est ad ewm in arcam (Gen. VIII, 8, 9). Quae non inconcinne aptari 
posse videntur Galilaeo Nicolini qui mundo !magis ostensus quam datus 
a Deo, veluti’purissima columba ad Eum, mundi pertaesus, in ipso iuven- 
tutis flore est reversus. 

Capranica in oppido, Sutrinae <dioecesis intra fines, die 17 Iunii mensis 
anno 1882, ortus est et in sacro Baptismate Galilaeus appellatus. Aloisius 
Nicolini et Laureta Lucciola parentes ei fuere. Ab optima matre large 
pietatem hausit, quae in eo mire succrevit, opera praesertim consobrinae 
nomine Amabilis, puellae, quae omnibus virtutibus ornata mature ad 
caelum evolavit, nec non pii sacerdotis ex ordine Minorum Conventualium, 
qui primis quoqgue litterarum rudimentis eum imbuit. Quod adeo prospere 
successit, ut super aequales sive in pietate sive in doctrina, sive in pru- 
dentia super aetatem facile princeps emineret. 

Quinquennem puerum vidisses non puerilibus iocis intentum, sed aut 
in ecclesia orantem, aut studiis incumbentem. Gratia, una cum aetate, 
proficiebat. Die 1 Septembris mensis anno 1888 sacro Chrismate est linitus. 
Novennis a patre et patruo in nonnullis negotiis adhibitus, munera sibi 
commissa, dexteritate summa ac prudentia est exequutus. Divinae gloriae 
zelo motus, non semel seu incredulos seu in religionem blaterantes victor 
retudit. 

Vix ei ad sacram synaxim accedere concessum, decem per dies sacris 
exercitationibus, tanto excipiendo dono, in S. Angeli prope Vetrallam reces- 
su, apud Patres Congregationis Ss. Crucis et Passionis D. N. I. C., animum 
praeparavit, dieque 26 Augusti mensis anno 1894 summo animi gaudio 
Eucharistico pane refectus est. Validioribus auxiliis roboratus, perfectionis 
iter alacrior arripuit, intimiore unione Deo se coniungens, ita ut angelicam 
potius vitam quam humanam vivere videretur. 

Quare nil mirum si tantam animi pietatem insigni religiosae vocationis 
dono Deus rependere dignatus sit. 

Quae vocationis germina iam a prima aetate eius animo insita post 
primam communionem, prudentium virorum iudicio, quum Galilaeus in 
aetate duodecim esset annorum, aperte in lucem prodiere. Ut Christi pas- 
sioni intimius communicaret, Virginisque Matris dolores impensius reco- 
leret, Congregationi Ss. Crucis et Passionis D. N. I. C. nomen dare constituit. 

Adolescentis postulationi p. Provincialis, eius adhuc tenera aetate 
perpensa, morem gerere distulit. Nee minoribus difficultatibus ex parenti- 
bus et agnatis impetitus fuit; quas omnes, Deo confisus, orationibus et 
paenitentiis insistens, fortiter superavit. Itaque Martio mense anno 1895 
inter adolescentes qui ad tirocinium se comparant, fuit adlectus. Tiroci- 
cinium incepit in Recessu S. Angeli prope Lucam annofinsequenti, Maio 
mense, assumpto, una cum sacro religionis habitu, Confratris Gabrielis a 
Nostra Domina a Sacro Corde nomine, in professione confirmando. Servus 
Dei P. Nazarenus a Maria Immaculata novitiorum erat magister. 

Sapiertissimus et prudentissimus hie vir statim quanti divinae gratiae 
thesauri in Galilaei anima reconderentur perspexit, quos sagax magister 
multiplicari sategit. Animi demissio ac simplicitas, angelica puritas, perfe- 
ctissima obedientia, paupertatis amor, suavis caritas in proximum, arden- 
tissima caritas in Christum patientem eiusque Matrem perdolentem cete- 
raeque virtutes consummatam perfectionem, eodem magistro teste, pro- 
debant. Nondum tirocinii annus explebatur, quum vehementissima phthysi 
confrater Gabriel fuit attactus. Ut salubriore reficeretur aere, ad Argenta- 
rium montem fuit delatus. Morbo in peius ruente, religiosa}vota privatim 
nuncupavit, summaque pietate morientium sacramentis susceptis, a cor- 

poreis vinculis absolutus, veluti candida columba ad caelestem arcam die 
12 Maii mensis anno 1897 evolavit, annos natus quindecim nondum com- 
pletos. 

Licet paucos tantum dies, fere ignotus, eo in loco mansisset, mirus 
populi ad eius funus concursus est habitus, sanctum eum conclamantis: 
arcam autem cadaver asservantem in coemeterio aperiri oportuit, ut populi 
optatis, sanctum corpus aspicere volentis, satis fieret. 

Quae sanctitatis fama cum non decrevisset, Ordinaria auctoritate con- 
fecti sunt processus super sanctitatis fama, nec non super scriptis et super 
obedientia Urbanianis decretis de cultu Servis Dei non praestando. Serva- 
tis de iure servandis, die 17 Iunii anno 1930 8S. R. C., scriptis perpensis, 
ut ad ulteriora procedi quiret, nihil obstare decrevit. 

Itaque Rmo P. Aegidio a SS. Cordibus, Congregationis Ss. Crucis et 
Passionis D. N. I. C. generali Postulatore instante, in Ordinariis 8. H. C. 
Comitiis die 10 Tulii mensis habitis Emus ac Rmhus D. Cardinalis Ianuarius 
Granito Pignatelli di Belmonte, Episcopus Ostien. et Albanen. Causae 
Ponens seu Relator, dubium proposuit: An signanda sit Commissio intro- 
ductionis Causae in casu et ad effectum de quo agitur. Emi ac Rmi Patres, 
audita Cardinalis Ponentis relatione, nec non Officialium Praelatorum 
suffragiis scripto datis, et R. P. D. Salvatore Natucci Fidei Promotore 
generali, attentis quoque Postulatoriis litteris septem S. R.‘E. Cardinalium, 
Patriarchae Indiarum Orientalium, plurium Archiepiscoporum et Episco- 
porum, Capituli Ecclesiae Cathedralis Sutrinae, plurium generalium Anti- 
stitum religiosarum familiarum, nec non oppidanorum Capranicensium, 
apud quos Servus Dei natus est, omnibus mature perpensis, rescribere 
censuerunt: Affirmative seu signandam esse Commissionem introductionis 
Causae, si Sanctissimo placuerit. 

Facta autem die decimaoctava Iulii Ssmo D. N. Pio Papae XI relatione 
a R. P. D. Promotore generali Fidei, Sanctitas Sua, Sacrae Congregationis 
rescriptum ratum habens, propria manu Commissionem introductionis 
Causae Servi Dei Galilaei Nicolini signare dignata est. 

Datum Romae, die 18 Iulii a. D. 1934. 


C. Card. LAURENTI, Praefectus. 
L. S. 


A. Carinci, Secretarius. 


‘ ‘ 

II 
PARISIEN. 


BEATIFICATIONIS ET CANONIZATIONIS SERVI DEI FRATRIS EXUPERIANI RELI- 
GIOSI PROFESSI INSTITUTI FRATRUM SCHOLARUM CHRISTIANARUM. 


SUPER DUBIO 


An signanda sit Commissio introductionis Causae in casu et ad effectum de 
quo agitur. 


Ecclesia Christi sancta est materque Sanctorum, quos Christo Sponso 
gignit, sumens de eius vulneribus sanctitatis principium. Re quidem vera 
nullo unquam tempore in ea animae defuerunt, quae, ad virtutum perfe- 
ctionem, spectaculum factae mundo et Angelis et hominibus, naturae infirmi- 
tatem superantes, strenue pervenerunt. Mirandum sane spectaculum homi- 
nem videre omnia mundi oblectamenta spernentem, arctam paupertatem 
quaerentem, possessa relinquentem, pro maledicentibus orantem, honorari 
metuentem, corpus continentia refrenantem, mente semper ad patientiam 
paratum. Quod si carnalis sapientia mundi haec videtur despicere, Nos 
insensati, die irae et indignationis supremi iudicis, desperantes impii dicent, 
vitam illorum aestimabamus insaniam ct finem illorum sine honore: ecce 
quomodo computati sunt inter filios Dei et inter sanctos sors illorum est ( Sap. 5). 

Crucis stultitiam amplexatus, Frater Exuperianus talem christianam 
perfectionem est assequutus, ut non vana spes affulgeat eum ad altarium 
honores posse pertingere. Brevissime eius vitam delibare iuvat. 

Die Iunii mensis septima, anno 1829 in oppido Poujol, in dioecesi 
Montis Pessulani, e Gervasio Mas et Felicitate Cassan natus est puer, cui 
nomina Adriani, Ioannis, Felicis imposita fuere. Vix pueritiam ingressus, 
Adrianus educandus assumitur ab amita, piissima femina, quae maternam 
curam eius egit, usquedum decennis in Fratrum Christianarum Scholarum 
disciplinam apud Bézicrs datus miras tum in pietate, tum in doctrina 
progresgus fecit. Sacrae synaxi anno 1841 primum accessit, sacroque chri- 
smate fuit linitus. 

Singulari amore erga Beatam Virginem quum inter condiscipulos emi- 
neret, Mariali Sodalitio praepositus fuit: quo in munere exercendo conso- 
dales ad pietatem et ad mores reformandos hortabatur, ipsis magistris 
tantum zelum virtutemque adolescentis demirantibus. Quum in aetate 
decem et septem esset annorum prima religiosae vitae vocationis invita- 
menta persensit, at pietatis officia erga patrem graviter infirmum eum, 


6 Acta Apostolicae Sedis - Commentarium Offciale 


unum adhuc annum, domi retinuerunt. Patre vita defuncto, vocanti Deo 
obsequens, anno 1847 ad Fratrum Scholarum Christianarum Instituti 
Tolosanam tirocinii domum convolavit. Die Immaculatae Conceptioni 
b. M. Virginis sacro, religiosum habitum eodem anno accepit, Fratris 
Exuperiani nomine assumpto. Tirocinio sancte exacto, docendi munere 
usque ad annum 1859 in collegio Fratrum oppidi Béziers summa cum laude 
est functus. Interim religiosa vota triennalia primum, perpetua demum 
anno 1854 nuncupavit. 

Parisiorum Lutetiam vocatus, prius Secretarii munus fuit ei concredi- 
tum, deinde Novitiorum Professor, sequentique anno 1860, tirocinii dire- 
ctor fuit renunciatus, quod officium quindecim per annos maximo suorum 
alumnorum emolumento servavit, qui Sancti Ioannis Baptistae de la 
Salle virtutes in suo magistro reviviscere conspiciebant. Dum immane 
bellum Galliam inter et Germaniam flagrabat, fr. Exuperianus anno 1871 
septuagintaquinque consodalibus, sauciatorum militum curae addictis, 
fuit praepositus, corporali et spirituali tum Fratrum, tum militum bono 
sollicite providens. 

Exorta Parisiis seditione dum ab urbe discedere cum tironum manipulo 
tentabat, una simul omnes sunt comprehensi, et in carcerem, quasi male- 
fici, coniecti. Praesenti Dei auxilio post decem et octo dies liber e carcere 
evadens, se martyrii palma decorari indignum fuisse. deploravit. 

Anno 1873 Generalis Assistens fuit renunciatus, quo in munere ad 
mortem usque permahsit. Quanta Dei Servus pro Instituti bono fuerit 
molitus, impossibile est dictu: omnes seu consodales seu externi unanimes 
tanta egregia facinora mirabantur. Praeter enim domorum sibi commissa- 
rum sollicitudinem, S. Benedicti Iosephi Labre consociationem quae biscen- 
tum seu sacerdotes seu religiosos Ecclesiae obtulit, ipse promovit: plura 
seu folia seu opuscula opportune utiliterque conscripsit. 

Anno 1897 a civili Gubernio superiori publicae instructionis Consilio 
fuit adlectus. 

Sancti Fundatoris perfectam imaginem in se retulit, eiusque vestigia 
sequutus, ad sanctitatem alacriter contendit. 

Senio et laboribus fractus die 31 Ianuarii mensis anno 1905 placidissime 
decessit. 

Sanctitatis fama, qua vivens decorabatur, eo demortuo non deferbuit. 
Quare annis 1922-1924 in Parisiensi Curia seu super sanctitatis fama, seu 
super scriptis, seu super cultu nunquam ei exhibito, processus sunt 


constructi. 
Die 19 Iunii a. 1929 S. H. C. decrevit Servi Dei scripta non obstare 
quominus ad ulteriora procedi posset. Quare instante Fratre Alexio Fran- 

cisco, Instituti Christianarum Scholarum generali Postulatore legitime 
constituto, in Sacrae Rituum Congregationis Ordinario coetu die 13 Iulii 
mensis anni huius habito Emus ac Rmus D. Cardinalis Alexander Verde, 
Causae Ponens seu Relator, Dubium proposuit: An signanda sit Commissio 
introductionis Causae praedicti Servi Dei in casu et ad effectum de quo agitur. 
Emi ac Rmi PP., audita Emi Cardinalis Ponentis relatione, auditis quoque 
Officialium Praelatorum suffragiis, scripto datis, nec non R. P. D. Salva- 
tore Natucci, Fidei Promotore generali, attentis insuper Postulatoriis 
litteris EMorum ac Rihorum Cardinalium Dubois, Archiepiscopi Parisiensis, 
Lugon, Archiepiscopi Rhemensis, Andrieu, Archiepiscopi Burdigalensis, 
Maurin, Archiepiscopi Lugdunensis, Charost, Archiepiscopi Rhedonensis, 
plurium Archiepiscoporum et Episcoporum, generalium Moderatorum reli- 
giosarum Congregationum, respondere censuerunt: Affirmative, seu signan- 
dam esse Commissionem introductionis Causae, si Ssnio placuerit. 

Facta autem subsignata die Sshmo D. N. Pio Papae XI relatione a 
Generali Fidei Promotore, Sanctitas Sua Sacrae Congregationis rescriptum 
ratum habens, propria manu Commissionem introductionis Causae Servi 
Dei Fratris Exuperiani, ex Instituto Fratrum Scholarum Christianarum, 
signare dignata est. 

Datum Romae, die 18 Tulii a. D. 1934. 


C. Card. LAURENTI, Praefectus. 
L. $8 S. 
A. Carinci, Secretarius. 


iil 
AUGUSTODUNEN. 


CANONIZATIONIS B. CLAUDIL DE LA COLOMBIERE CONFESSORIS SACERDOTIS 
PROFESSI SOCIETATIS IESU. 


SUPER DUBIO 


An signanda sit Commissio reassumptionis Causae Canonizationis Beati 
Claudii de la Colombiére Confessoris in casu et ad effectum de quo agitur. 


Postridie obitus B. Claudii de la Colombiére, qui die 15 Februarii 
mensis anno 1682 Paredii evenit, S. Margarita Maria Alacoque, vix iustis 
funebribus pro illius anima persolutis et corpore sepulturae mandato, 
caeleste eum iam consequutum esse praemium edixit, propter Sacratissimi 
Cordis Iesu bonitatem et misericordiam, cuius cultum ille mire zelatus 
fuerat. 


Acta, vol. XXVI, n. 15. — 1-19-934. 43 


| 


gas 


642 Acta Apostolicae Sedis - Commentarium Offciale 


Huius sanctitatem christianus populus conclamavit, et miracula a 
Deo patrata confirmarunt. Quare die 16 Iunii mensis anno 1929 in Vati- 
cana Basilica, Ssmi D. N. Pii Papae XI auctoritate Claudius de la Colom- 
biére, Societatis Iesu insigne ornamentum, Beatus fuit renuntiatus. 

Fidelissimi Servi sui ampliorem glorificationem Deus ipse videtur pro- 
movere, quum nova prodigia eius interventione divine patrata ferantur. 
Fervidissimas itaque preces Ssmo D. N. Papae Rmus Episcopus Augu- 
stodunen., in cuius dioecesi purissimam animam Beatus Deo reddidit, 
et exuviae servantur, porrexit, quibus non minus fervidas Orationis A posto- 
latus, quem vocant, Directores totius Orbis nec non Abbates B. M. de 
Aquabella et Septem Fontium addiderunt. 

Hisce perpensis Rmhus P. Carolus Miccinelli Societatis Iesu generalis 
Postulator Beatissimum Patrem ut Canonizationis huius Beati Causa 
resumeretur exoravit. 

Itaque in Ordinariis S. R. C. comitiis die 13 Novembris apud Vati- 
canas aedes habitis Eftus ac Rmus D. Cardinalis Alexander Verde, Causae 
Ponens seu Relator, Dubium proposuit: An signanda sit Commissio reas- 
sumptionis Causae praedicti Beati in casu et ad effectum de quo agitur. 
Emi ac Rmi PP. Cardinales sacris tuendis ritibus praepositi, omnibus 
hisce perpensis, audito quoque R. P. D. Salvatore Natueci Fidei gene- 
rali Promotore rescribere censuerunt: Affirmative, seu: Signandam esse 
Commissionem reassumptionis Causae Canonizationis B. Claudii de la Co- 
lombiére Confessoris, si Sanctissimo placuerit. 

Facta autem subsignata die Ssho D. N. Pio Papae XI per infrascri- 
ptum Cardinalem relatione, Sanctitas Sua Rescriptum eiusdem Sacrae 
Congregationis ratum habens, propria manu signare dignata est Commis- 
sionem reassumptionis Causae Canonizationis B. Claudii de la Colombiére. 

Datum Romae die 14 Novembris a. D. 1934. 


C. Card. LAURENTI, Praefectus. 
L. 


A. Carinci, Secretarius. 


Sacra Paenitentiaria Apostolica 643 


ACTA TRIBUNALIUM 


SACRA PAENITENTIARIA APOSTOLICA 


(OFFICIUM DE INDULGENTIIS) 


DUBIUM SUPER CAN. 934 § 2, CODICIS IURIS CANONICI 


Pluries a Sacra Paenitentiaria quaesitum est: Utrum verba can. 934 
§ 2 C. I. ©. indulgentiae (oraticnibus adnexae) peniitus cessant ob quam- 
libet additionem, detractionem vel interpolationem rigorose intelligi debeant 
de quibusvis additionibus, detractionibus vel interpolationibus an potius 
de iis tantum quae earumdem substantiam alterent. 

Et Sacra Paenitentiaria, re mature perpensa, respondendum censuit: 
Negative ad primam partem; affirmative ad seeundam, facto verbo cum Ssmo. 

Facta autem de praemissis relatione Ssmo D. N. Pio divina Provi- 
dentia Pp. XI in audientia habita ab infrascripto Cardinali Paeniten- 
tiario Maiore die 24 vertentis mensis, Sanctitas Sua hane Sacrae Paeni- 
tentiariae resolutionem approbare et confirmare dignata est eamque, ad 
fidelium tranquillitatem, publici iuris faciendam mandavit. 

Datum Romae, ex Aedibus 8. Paenitentiariae Apostolicae, die 26 No- 
vembris 1934. 


L. Card. LAuRI, Paenitentiarius Maicr. 
L. BS. 


I. Teodori, Secretarius. 


i 
- 


644 Acta Apostolicae Sedis - Commentarium Oficiale 


SACRA ROMANA ROTA 


Citationes edictales 


I 
MEDIOLANEN. 


NULLITATIS MATRIMONII (MASTROPASQUA-SAUDELLI) 


Cum ignoretur locus actualis commorationis D. Aemilii Saudelli, 
in causa conventi, eumdem citamus ad comparendum, sive per se, sive 
per Procuratorem legitime constitutum, in sede Tribunalis S. R. Rotae 
(Roma, via della Dataria, 94) die 7 Ianuarii 1935, hora 12, ad concordan- 
dum de dubio disputando, vel infrascripto subscribendum, et ad diem 
designandam, qua habebitur Turnus Rotalis pro causae definitione: 

An constet de nullitate matrimonii in casu. 


Ordinarii locorum, parochi, sacerdotes et fideles quicumque notitiam 
habentes de loco commorationis praedicti D. Aemilii Saudelli, curare 
debent, ut de hac edictali citatione ipse moneatur. * 


L. # S. U. Mannucci, Ponens. 


Ex Cancellaria Tribunalis S. R. Rotae, die 10 Novembris 1934. 
Adv. T. Tani, Notarius. 


* Etant inconnu le lieu de la demeure actuelle de M. Emile Saudelli, 
défendeur en cette cause, Nous le citons 4 comparaitre, par propre personne 
ou par un procureur légitimement constitué, au siége du Tribunal de la S. Rote 
Romaine (Roma, via della Dataria, n. 94), le 3 Avril 1934, 4 12 heures, pour 
concorder ou souscrire le doute ci-dessous rapporté, et fixer le jour de la déci- 
sion de la cause devant la Rote. 


Conste-t-il de la nullité du mariage dans ce cas? 


Les Ordinaires des lieux, les curés, les prétres, les fidéles ayant connais- 
sance du lieu de la résidence du dit M. Emile Saudelli, devront, dans la 
mesure du possible, l’avertir de la présente citation. 

II 
PISCIEN. 


NULLITATIS MATRIMONI] (MARTINI-CHIOSTRI) 


Cum ignoretur locus actualis commorationis D. Caroli Chiostri, in 
causa conventi, eumdem citamus ad comparendun, sive per se, sive per 
Procuratorem legitime constitutum, in sede Tribunalis S. R. Rotae (Roma, 
via della Dataria, 94) die 15 Martii 1935, hora 11, ad concordandum de 
dubio disputando, vel infrascripto subscribendo, et ad diem designan- 
dam qua habebitur Turnus Rotalis pro causae definitione: 

An constet de nullitate matrimonii in casu. 


Ordinarii locorum, parochi, sacerdotes et fideles quicumque notitiam 
habentes de loco commorationis praedicti D. Caroli Chiostri, curare de- 
bent, ut de hac edictali citatione ipse moneatur. * 


L. H. Quattrocolo, Ponens. 


Ex Cancellaria Tribunalis S. R. Rotae, die 19 Novembris 1934. 
Adv. T. Tani, Notarius. 


* Etant inconnu le lieu de la demeure actuelle de M. Charles Chiostri, défen- 
deur en cette cause, Nous le citons 4 comparaitre, par propre personne ou 
par un procureur légitimement constitué, au siége du Tribunal de la S. Rote 
Romaine (Roma, via della Dataria, n. 94), le 15 Mars 1935, 4 11 heures pour 
concorder ou souscrire le doute ci-dessous rapporté, et fixer le jour de la déci- 
sion de la cause devant la Rote. 


Conste-t-il de la nullité du mariage dans ce cas? 


Les Ordinaires des lieux, les curés, les prétres, les fidéles ayant connais- 
sance du lieu de la résidence du dit M. Charles Chiostri, devront, dans la 
mesure du possible, l’avertir de la présente citation. 


| 

DIARIUM ROMANAE CURIAE 


SUPREMA SACRA CONGREGAZIONE DEL 8. OFFIZIO 


AVVISO DI CONCORSO 


E aperto presso la Suprema Sacra Congregazione del S. Offizio un concorso 
per due posti di Sostituto-Notaro. 

I sacerdoti che volessero prendervi parte, purché abbiano raggiunti gli 
anni trenta di eta e non abbiano oltrepassati gli anni trentacinque, dovranno 
esibire alla Cancelleria della Sacra Congregazione, entro un mese dalla data 
del presente avviso, la domanda corredata del nulla osta del proprio Ordinario 
insieme ai documenti degli studi compiuti e ad altri tiloli, che credessero 


opportuno esibire. 
Il concorso consistera in una prova scritta su temi di S. Teologia e Diritto 


Canonico con speciale riguardo alle materie che sono di competenza della 
Suprema Sacra Congregazione. 

Si terranno in particolare considerazione i gradi accademici e la conoscenza 
di lingue estere. 

La data del concorso sara notificata ai singoli concorrenti. 

Dal Palazzo del 8. Offizio, 1° Dicembre 1934. 


N. Canali, Assessore. 


SACRA CONGREGAZIONE DEI RITI 


Martedi, 13 Novembre 1934, nel Palazzo Apostolico Vaticano si é tenuta la 
Congregazione Ordinaria dei Sacri Riti nella quale, al giudizio degli Emi e 
Revmi Signori Cardinali, componenti la medesima, sono state sottoposte le 
seguenti materie: 

1) Riassunzione della Causa di Beatificazione e Canonizzazione del Beato 
Claudio de La Colombiére, Confessore, della Compagnia di Gest. 

2) Introduzione della Causa di Beatificazione e Canonizzazione del Servo 
di Dio Francesco di Paola Tarin, Sacerdote professo della Compagnia di Gesu. 

3) Introduzione della Causa di Beatificazione e Canonizzazione del Servo 
di Dio Francesco Gabriele Rivat, dell’Istituto dei Piccoli Fratelli di Maria. 

4) Intorno alla revisione degli scritti del Servo di Dio Enrico Battista 
Stanislao Verjus, Vescovo tit. Limiren., Vicario Apostolico della Papuasia, della 
Societa dei Missionari del Sacro Cuore di Gesi. 

5) Intorno alla revisione degli scritti del Servo di Dio Marco Antonio 
Durando, Sacerdote della Congregazione della Missione. , 

6) Finalmente intorno alla revisione degli scritti della Serva di Dio Bri- 
gida di Gest, Fondatrice dell’[stituto delle Suore Orsoline di Piacenza. 


Martedi, 20 Novembre 1934, nel Palazzo Apostolico Vaticano, con l’inter- 
vento degli Emi e Revmi Signori Cardinali, dei Prelati Officiali e dei Consul- 
tori teologi, componenti la Sacra Congregazione dei Riti, si é tenuta Ja Con- 
gregazione Preparatoria, sulle virti esercitate in grado eroico, come si asserisce, 
dal Ven. Servo di Dio Vito Michele Di Netta, sacerdote professo della Congre- 
gazione del SS. Redentore. 


Martedi, 27 Novembre 1934, nell’abitazione di Sua Eminenza Rma il Signor 
Cardinale Camillo Laurenti, Relatore o Ponente della Causa di Beatificazione 
e Canonizzazione della Serva di Dio Maria di Gest Crocifisso, Religiosa professa 
delle Carmelitane Scalze, si é adunata la Congregazione dei Sacri Riti Anti- 
preparatoria, con lVintervento dei Prelati Officiali e dei Revi Consultori 
teologi, per discutere sull’eroicita delle virti della stessa Serva di Dio. 


SEGRETERIA DI STATO 


NOMINE 
4 Con Biglietti della Segreteria di Stato il Santo Padre Pio XI, felicemente 
regnante, si é degnato di nominare: 


8 Novembre 1934. 11 Reviho Monsig. Giuseppe D’Avack, Consultore della 
Sacra Congregazione dei Seminari e delle Uni- 


versita degli Studi. 

23 ~ » L’Emo e Reviho Signor Cardinale Luigi Sincero, Segretario 
della Sacra Congregazione per la Chiesa Orien- 
tale, Preside della Pontificia Commissione per la 
Codificazione canonica orientale. 

> » » Ti Reviho Monsig. Giuseppe Caprio, Segretario per I'Eco- 
nomia della Sacra Congregazione di Propaganda 
Fide. 


NECROLOGIO 


7 Agosto 1934. Monsig. David Giuseppe Scollard, Vescovo di Sault Ste- 
Marie. 
10 » » Monsig. Vincenzo Tymieniecki, Vescovo di Lodz. 
19 » » Monsig. Carlo Alberto Giuseppe Lecomte, Vescovo di Amiens. 

23 Agosto 1934. Monsig. Giovanni Maria Alessandro Morice, Vescovo tit. 


di Tabe. 

31 » »  Monsig. Onorato Halle, Arecivescovo tit. di Cabasa. 

18 Settembre » Monsig. Francesco Saverio Cloutier, Vescovo di Trois-Ri- 
viéres. 

> » »  Monsig. Alessandro Pasquel, Vescovo di Ibarra. 

30 > » Etho Sig. Card. Giusepre Mort, del titolo di S. Nicola in 


Carcere Tulliano. 
1 Ottobre »  Monsig. Luigi Amigd y Ferrer, Vescovo di Segorbe. 
1 Novembre » Monsig. Simone Pietro Grassi, Vescovo di Tortona. 


5 » » Monsig. Guglielmo Spence, Vescovo di Adelaide. 
12 » »  Monsig. Giovanni M. Barthe, Vescovo tit. di Parlais. 
17 » » Monsig. Gustavo Matteoni, Arcivescovo di Siena. 
18 » » Emo Sig. Card. Pizrro Gasparrt, del titolo di S. Lorenzo 


in Lucina, Preside della Commissione pontificia 
per l’interpretazione autentica del Codice di di- 
ritto canonico e della Gommissione pontificia per 
la Codificazione canonica orienlale. 


=~ ———— — 


ex decreto Sacrosancti Concilii Tridentini restituti, S. V Pon- 
tificis Maximi iussu editi aliorumque -Pontificum cura recogniti, 
Pil Papae X auctoritate reformati. Editio secuada post typicam. - 
Impressio rubra et nigra. Lineis rubris typis clarissimis, 


‘HORA: DIURNAZ BREVIARIROMAND 


Linteo _anglico sectione rubra, cum. theca . 
“{C). Idem, one foliorum aurea . 
D) Volumen corio nigro dorso ‘nexibiti, sectione foliorum 


{E) idem, sectione foliorum aurea. 


BREVIARIUM 


(totum) ex Decreto sacrosancti Concilli Tridéntini restitutum, 
S. Pil V Pontificis Maximi tussu editum,; aliorumqde Pontificum | 
cura recognitum, Pili Papz X auctoritate réeformatim. Quarta editio 
post typicam. - Editum charta indica; altum mm, 176, latum 111, 
‘rassum 33, gr. 750 pondo. - Paginae, qua typis impressae sunt, 
patent mm. 160 100, - Volumen in-120 
— In brochure . (G). 


A) Volumen corte nigro contectim, norte ‘sections foliorwm 

cum signis, titulo, stigmate ac theca . 97—102— 

rium nostramedita fuerint, ad _petitionem mittentium simul cum. 


Breviario nostris curis et absque pretii angmento consuentur. 
_ NB, - Seminariis‘et Religiosis Communitatibus, imminutio pretii conceditur. 


MISSALE ROMANUM 


ex Decreto Sacrosancti Concifii Trideatini restitdtum; 8. Pili V 
Pontificis Maximi iussu editum, ‘aliorumque Pontificum cura reco 
-gnitam,a Pio X reformatum et Benedicti XV auctoritate vulgatum. 
Bditio post typicam. - Volumen paginis constans 
Charta manufacta. Typis rubris-nigris (em. 22X31). 
9 — 110 


— Solutum .. 
— (A). Volumen partim ‘eorio, partim linteo anglico econtectum, “gectione 
foliorum fulva, cruce aurea aliisque ornamentis signatum . . . . 135 — 140 —.160— 
Volumen. corio eontectum, sectione foliorum fulva, cruce aurea, 
iisque ornamentis signatum. . 160— 165 — 185 — 
— (C) Nelomen corio contectum, sectione foliorum aurea orna- 
mentis aureis ét cruce aurea perbelle signatum . — 17% — 130— 20—-— 


Propria aliarucem Dicesium, si quidem eadem forma foliorum ac Missale 
-nostrum edita fuerint, ad petitionem mittentium. simul cum Missale 
nostris euris edito absque pretii augmento consuentur. 


‘MISSALE ROMANUM ex Decreto Sacrosancti Conetlii 
Tridentini restitutum, S. Pii V Pontificis Maximt jussu editum, —_— 
aliorum Pontificum cura recognitum, a Pio X reformatum et 
Benedicti XV auctoritate vulgatum. - Quarta editio post typicam. 
~ Volumen paginis constans Lxxxrv-640-(200], charta subtili non 

translucida, nigro tantum crassoque eharactere impressum, cum 
rubricis cursivis, quas vocant, litterarum formis (cm. 


— Solutum . 
— (A) Volumen partim ‘corio, partim linteo anglico.contectum, sectione 
foliorum rubra, crace aurea aliisque ornamentis signatom . . 47— BO— 57— 
-— (B) Volumen partim corio, partim linteo anglico contectum, sectione 
>  foliorum: aurea, cruce aurea, aliisque ornamentis signatum. . . B-— 
_— (€) Volumen corio totum contectum, sectione aurea aliisque 
: ornamentis aureis et cruce aurea perbelle signatum.... . >» 97 - 

MONITU Omnes - qui nostrum *‘ Acta Apostolicae Sedis ,, Com- 
mentarium officiale sunt pacti, quibus mense decembri } 
1934 nomina excidunt et denuo subaotand: voluntas est — ut quanr primum subscribant 
rogantur, ne lisdem ullam missio pro anno 1935 tasciculorum, volumen XXVII comple- 
ctentium, moram patiatur. 
In renovanda vero subnotatione ut alteram ex fasciculorum schedulis externis mit- 
tant, vel numeros designent nomini ipsi praepositos socii iterum rogantur. 


AV Sono pregati | nostri abbonati, ai quail scade [ abbonamento 

nel mese di dicembre 1934, e che vogliono rinnovario, di fario 

al pit: presto possibile, affinché non sia loro ritardata la spedizione del fascicoli del 
1935, anno XXVU, volame XXVII, 

Nel rinnovare il loro abbonamento sono pare pregati di volerci inviare la fascetta 

con la quale ricevono il fascicole, ovvero ricopiare i numeri che precedono i! nome. 


AVIS Nos abonnés, dont f abonnement finit en décembre 1934, et qui dést- 
reralent le renouveler, sont priés de le faire au plus tét, afin qu'il 
n’y ait pas de retard dans Penvoi des fascicules de 1935, XXVII* année, volame XXVII. 
Us sont priés également de vouioir bien, en renouvelant leur abonnement, envoyer 
cédent leur nom. . 


Pro Italia L. Extra Italiam L, it. 50 — 
Conto Corrente postale N. 1-16722 intestato: Libreria Vaticana - Citta del Vaticano 


Sac. ALAPHRIDUS OTTAVIANI 


PHILOSOPHIAE, SACRAE THEOLOGIAE AC IURIS UTRiUSQUE DOCTOR 
OLIM IURIS PUBLICI BCCLESIASTICI PROFESSOR IN PONT. INST. UTRIUBQUE IURIS 


INSTITUTIONES PUBLIC! BGCLESIASTICL 
Vou. I - 1US PUBLIGUM INTERNUM 


(ECCLESIAE CONSTITUTIO SOCIALIS ET POTESTAS) ~ 
Editio altera emendata et aucta. Typis Polyglottis Vaticanis, 1935. In-8°, pp. vi-5i0. 
Romae L. 22— (C)  Italiae 1. 23,50 .. Apud Exteros L. 27— 


L.. L. L, 
RITUALE ROMANUM. Eéditio typica. Carta indiana. Luce 
della stampa mm, 195X76. Peso gr. 240. In-18° Stampa rosso-nero; 
con riquadratura rossa alle pagine.- Sciollo. ... . . 
(A) Legato in tela nera, taglio rosso e busta BH B— 
tela nera, taglio doratoe busta. . . BR— 
Legato in pelle zigrino nera, taglo rossoe busta . . . . .-. W— B8r— 
Locate in pelle zigrino nera, taglio dorato busta. . . . . 34— 
RITUALE ROMANUM. raitio post typicam. Luce. della 
stampa mm. 15693. Peso gr. 290. In-1, Stampa roseo-nero con 
riquadratura rossa, Carta indiana. Séiolto . . — 98:78 
(A) Legato in tela nera, taglio rossoe busia . . . . 
=8 Legato in tela nera, taglio dorato busta. . . . . .~, ... 33~ 86— 
Legato in ‘pelle zigrino nera, taglio rosso 
(D) Legato in pelle zigrino nera, taglio dorato e busta . . . . . 4-— 


Veneunt Romae apud Admin. Commentarii Officialis “Acta Apostolicae: Sedis ,, 
(Tébreria Vaticana - Citta del Vaticano bid postale N. 


‘ 
i 
Rema italia Esters 


